url: =2014 KUM SUNG SDA PAWLPI ATAT-HIAMPI THU 7 ~ MUC\n2014 KUM SUNG SDA PAWLPI ATAT-HIAMPI THU 7\nAdmin 7:17:00 PM Articles, ZOMI SDA NEWS\nLeitung khuahun: gal-le-sa, nat-le-sat ompi lak mah ah SDA pawlpi in, “Zeisu hong paibaih ta ding hi” cih thupuak nasep kitaangko niloh hi.\nAdventist te’ nasepna abeisa kum sungah, Pasian’ Thumaan taangko nasep na ahih leh, nakpi tak in kilawhcing hi: Effort bawlna, Radio, TV, ADRA nasepna te leh Vaak-kawi kawi nasepnate tawh Zeisu’ Thumaan teci kipang kawi kawi aa, mi atulsawm lom lom in ki-tuiphumna leitung gamtuam tuam ah nei ziah ziah uh hi.\nTulaitak aa thu lianpi aa kigen phadiak hi, asiahuai natna, Ebola (pulnatna) thuak te leh Galtai, dongtuak, Syria, Iraq khuakiim leh Ukraine aa om\ngaaltai te, ei Adventist pawlpi te’n zong nakpi takin kibawl in, kihuh aa, gilkial te an kivaak in, inn neilo te’ aa dingin giahbuuk kilam sak kawi kawi hi.\n2014 Kum sung SDA Pawlpi atat-hiampi Thu 7 te pen:\n1. Khuapi Lian te ah Topa’ Nasepna\n“Mission to the Cities” Khuapi Lian te ah Topa’ Nasepna cih New York khuapi pan 2013 kum in ahong kipan khia hi aa, tua khanlawhna huzap hong kizom to to in, Nipi kaalnih sung Lungdam’ na Thu taangko nasep na May 2-17, 2014 in Philippines ah, “Hope Manila 2014: iCare” cih minvawh in General Conference pan Elder Ted Wilson, mapang pi-in, amah leh anasep pih ulian pawlkhat te kikhen kawi kawi uh aa, Philippines ii khuapi (Metro Manila) sung diak ah pansan la un ah, mipi bek thamlo, sumbawl te leh gam uk, makai te’ tungah zong Thumaan Taangko na cialpi bawl uh hi. Adang pawlpi upa maikai te in zong, tua hunsung mah in khuapi, khuata 75 ah Thumaan Taangko nasep nasia tak in bawl kawi kawi uh hi. Hih nasep na pan in Philippines gamah mihing tulsawm val in SDA pawlpi tawh hong kizom uh in, mi 3,152 in ki tuiphumna nei uh hi.\nHih Khuapi Lian te ah Topa’ Nasepna pen Austria, Bulgaria, Tahiti, Ghana leh khuapi dang tampi ah zong kisem ziah ziah hi.\nBrazil gam ah, July 2014 FIFA World Cup kimawl sungin The Northwest Brazil Union te’ makaih na tawh “Hope Manaus” cih minvawh in, kalkhat sung bup Laibu “The Great Hope” “Lam-etna Lianpi” cih leh dawn ding tui siangtho hawmkhia ziah ziah uh hi. Tua nasepna hangin kimawl en mi 350 in SDA pawlpi ah, kituiphum na nei uh hi.\nNipi kaalthum sung Lungdam’ na Thu taangko nasep na, September 2014 in South Pacific tuikulh Vanuatu gam ah zong “Hope for Port Vila” cih minvawh in na kisem aa, mihing 2,213 in SDA pawlpi ah kituiphum na nei uh hi.\nNipi kaalthum sung Lungdam’ na Thu taangko nasep na, November 2014 in El Salvador gam ah zong kinei aa, mihing 4,800 val in SDA pawlpi ah kituiphum na nei uh hi.\nNipi kaalnih sung Lungdam’ na Thu taangko nasep na, kumthak khit May 2015 ah, Zimbabwe gam ah, GC President, Elder Ted Wilson mapang in kinei ding hi. Mipi 40,000 val akihel dingin kilam en phot tadih hi. July, 2015 General Conference session kipatma in zong, pawlpi upa, makai te tawh hong kithuah ton ding ahi, akhua khua, agam gam pan aa ih neih zatui lam siam, siavuan, siamah te in ah amawk na in zatui, zaha tawh cina, luna te’ tungah nasepna zong San Antonio, Texas tualpi ah kinei ding hi.\n2. Ebola Natna Thuakte leh Alunggimte Kep-khoina\nSDA pawlpi te in ih hih leh ih Topa Zeisu nungzuih nasep azomte ih hi aa, Amah ih etteh ding ahi hi. Natna satna thuak te, gilkial dangtaak, gaaltaai, cimawh genthei te ihcing ih kep ding nasep zong ih nei hi.\nEbola Hangin Alunggimte leh Natna Thuakte Kep-khoina nasep ah ADRA in zong madawk tak in nasem hi.\nADRA in Loma Linda University leh adang Adventist kipawlna tuam tuam te tawh kikop in West Africa ah, Ebola natna veite khoina dingin zatui, zaha leh zato van leh adang van kisam tuam tuam te kipuak hi. Bektham lo in, tua gamsung aa om mipi te an kivaak in, kikem, kikhoi in, koicing bang, bang ci bangin Ebola natna pan kihem khia ding, kidal ding cih thute zong kihilh hi.\nTua ban ah Nepal leh Balkans gam aa tuikhang na hangin, cimawh dongtuak te, leh Iraq leh Syria gam pan aa gaaltaai te ADRA in an leh van kisam tuam tuam te tawh kihuh hi. Russia leh Ukraine galbuaina huhau in cimawh genthei, dongtuak te ADRA in nasia tak kipan pih hi. U.S. Vice President Joe Biden ii a zi, Jill Biden, November kha, Kiev ah azin sunginUkrainian Union Conference sunga ADRA zumpi ah, ADRA, USAID leh UN te’n Press Conference nei uh aa, tua lai ah ADRA te nasepna te ahong paaktat na, hong gen in, hong phat hi.\n3. Numei te Tuiphum’ sak Theihna Piakding Vai Kikupna\nWomen’s ordination vai tawh kisai in, 2010 GC session ah zaitak in kikupna leh kithukim na om khin hi. Ahi zongin 2014 ciangin thu tampi hong ging hi. June 2014 aa thu kikupna ah hih vaitawh kisai in thukhensat na General Conference-commissioned committee in diksak zolo phot hi. October 2014 in, Kumcin Kimuhkhop om aa, tua tengah hih Women’s ordination vai kikupna om in, Division 13 sungah azangh nuam te’n amau leh amau khensat bang hi ding cih leh GC session 2015 ciangin vote tawh kikhensat ding cih thu ahi hi. Thunget na tawh nakpi takin ki ap kawm sa-in, kan kul ciat ding hi.\n4. Cidamna lam Nasep na\nIh pawlpi kim ah cidam’ na lam nasepna phual neihciat ding pen geelna aom ahi hi. July, 2014 in Geneva, Switzerland gam ah hih nasep na ding tawh kisai tentaann kipia ngeizo hi. Gam 81 pan in, mihing 1,150 bang kah uh hi. “Topa Zeisu’ etteh in lungsim, pumpi leh kha damsak na’ng bangci bangin ihkipawlna phualte ah nasep kipan ding,” cih bulphuh uh hi. Kipawlna phualte ah sep leh bawl dingin ah pumpi kikepna, anhuan, mehhuan na, leh lungkia thanem te’ tungah mapan ding leh zateep khawlsak zawh na ding cih bangte kipan thak hi.\n5. Adventist te’ Lailam Nasepna phual Kipuah\nReview and Herald leh the Pacific Press publishing lai nasepna innpi te geel ahih leh, Adventist taangthu ah kum 153 sungah akipuah (ki behlap) mun pen ahi uh hi. Review and Herald in alui pen leh ih neih masak pen pen laikhetna phual ahi hi. Hih laikhet, laipei na nasep na in nakpi takin hong huh aa, akipat aa kipan tu nidong ih pawlpi hong thahat sak mah mah hi.\nNampa, Idaho-based Pacific Press Laikhetna innpi pen North American Division ii institution hi ta ahi hi. Review and Herald laikhetna phualpi pen Hagerstown, Maryland, pan General Conference zumpi, Silver Spring, Maryland ah kituah ding hi. RHPA pen GC ii institution hi lai hi.\n6. North American Division Khangtohna Lamah\nJuly 2014 in NAD in Pacific Press laikhetna phualpi aituam in la ta uh hi. November 2014 tak ciangin Oakwook University zong aituam ngah ta uh hi.\n7. Adventist Mipil, Laithei te LST sungah Kinga\n2014 kum sung thu kikup mun thu in women’s ordination vai hi diak hi. Tua lo pawlpi upa, makai te, mipil, misiam, lai thei te’ kikup diak thukhat leu leu in, “Nate’ Thu leh Lai Siangtho Thu,” cih thu ahi hi. Lai Siangtho in, “Nuntakna pen leitungah kum tul tamlo pan hong om hi,” cih hong hilh hi.\nAdventist Pawlpi makai Ted NC Wilson in ah, Nate thu leh Lai Siangtho Thu tawh kisai in apulaak na ah bang ci gen hiam cih leh, “Sangsia te in, hih leitung ah nuntak na pen ahong kipat zawh kum tul zalom, mak tampi pan hi ci’n hong hilh khak uh leh, amah leh amah SDA ka hi ci’n kigen kei mai leh, ahih kei leh, Pawlpi sangte ah na ka sem ngei, kici kei beek leh,” ci’n Bible and science conference, Las Vegas, Nevada ah August 15, 2014 in pulaak hi.\nLai Siangtho sungah Daniel leh Moses te in zong nate sangin Piangsak pa’ tungah kinga zaw uh hi.\nA kimcing in gelhni cileng, tam miatmuat lua mawk in, a tom-kim-cing thei dingin ka khilsuk kik ahi hi. A kisam tampi omlai ding hi.


timestamp: atn

url: =USA, Kentucky pan Nu Joyce Pum En Niang (Suantah-Dopmul beh) in hongnusia :: ZOMI DAILY\nposted on 29 June 2020 at 8:49 am Lomkholna: Dahpihna, News, ZIUSA, Zomi\nMangpha Nu Joyce Pum En Niang (Kum 48) Suantah-Dopmul Beh – USA gam Bowling Green, KY ateng Pa Suan Ngaih Thang leh Nu Niang Khan No te tanu Nu Joyce Pum En Niang in lungtang leh tuap damloh nang hang in June 24, 2020 in hongnusia chih thu izak man in ZIUSA kipawlna mintawh dahpihna ipulak hi.\nNu Niang pen Zomite kipawl khopna Zomi Innkuan Kentucky ah member khat leh ZIUSA Genvai member onglut thukhun pom ni 10/31/2019 akipan tunidong thukhun pom active member khat ahih manin bylaw thukhun zuiin (100%) Death Benefit $15,000 kipiakhia dinga paakkual $150 man khattawh zong mangpha khakna kinei ding hi.\nNu Niang luanghawm tawh anunungpen hunzatkhop ding hong tungding July 3rd, 2020 11:00am in (J.C Kirby & Son Funeral Chapel) ah (MAG) pawlpi makaih na tawh hehnep hunbawlna neihkhit ciang, Rev. Khai Tom in hanah vuina nei ding hi.\nMore: USA, Kentucky ah Chin State pan Kawlgam mikhat thautawh kikaplum\nI Sanggamnu Nu Niang hong nusiatna hanga adahakap apasal atate leh alungleng khuangai tanau meltheih khem peuh hehnemsiampa Kha Siangtho in alamdangin hong hehnem ciatta hen! Dahpihna Lianpitawh, Mun Mang (Genvai tanupi, Zomi Innkuan USA, Inc.)\nPrevious: USA, Nashville pan Tg. Cin Suan Khai (Buansing) in hongnusia\nNext: Covid-19 White House pan theihhuai pawlkhat leh US thutuamtuam (28 June)


url: =LA LEH LAAM . Agelh - Col. H. Kam Pum (Retd.) - Laibu Saal\nHome > Thuluui/Articles > LA LEH LAAM . Agelh - Col. H. Kam Pum (Retd.)\nLA LEH LAAM . Agelh - Col. H. Kam Pum (Retd.)\nLA LEH LAAM .\nAgelh - Col. H. Kam Pum (Retd.)\nZomi ngeina la a phuah dan a tuamtuam a na om mah bangin a sak dan zong a tuamtuam in kilamdang hi. Khangluite in "Thu in La hi a, La in Thu hi" a na cih bangmah in, amau khan sunga a thuaknate: a nopna, a dahna, a gual zawhna, a gual lelhna, thu tuamtuamte Lapi-in na phuak hi. Lapi phuahdan zong atuamtuam a omna sung pan in la kammal 15 apha lapi kizang penpen hi.\nLa kammal 15 sang in taWmzaw thei lo aa, tamzaw thei bek hi. La kammal 15 lian tawh athu deih no khat aphuah theih leh laphuah siam kici hi. Tuhun Khazih mite ii labu tawi deudau a, la kisa bang hi lo-in la phuangpa in laamvuina ah khatvei nihvei phuang leh la sa dingte' ciapteh theih, san theih pah dinga la phuak theite la phuah siam kici hi. La kammal tam-in sau deudau leh ciapteh hak, san hak kisa hi. A kitamzat pen la kammal 15 lapi hih bang ahi hi:-\nTun ang mimbang na pian in e,\nheh khua nong nem ding sang e.\nGil lo vang e sawn zozaam aw,\ntuang lam tam tawn man lo e.\nLa kammal 15 val lapi-\nMelmak lai a khang ciang khua ah,\npesiik guikhau tong taisak e, sawn tha kiak malbang ko e.\nTaangbang dam tuang nu nong siat,\ntuanglam tun sau pheiphung nong suan nuam naam aw e.\nLapi nei/lapi phuakte a tamzaw in a khiatna/akhupna dawng nih dawng thum bang na neiciat uh a, a lapi phuak khempeuh ii thu teng hih a khupna sungah kihelsak kim hi. A sak dan a lapite tawh kibang lo-in ki-awi deda hi. Tua bang lapi khiatna khat:-\nCiin le ka tuai gam kim a thaaibang ka khen ka kawl ciang aw e,\nphung nih thum aw, znag ni suah luan khi ka luan lawh thong hi e.\nThu saupi khat la kammal 15/19 tawh a phuak theite la phuahsiam ahihbang mahin lapi tomno tawh akhan sung thuteng aphuak theite laphuah siam na kici leuleu hi. Zomi ngeina-la peuhmah a teng (a bul) leh a dawn thu kizom vive hi a, a teng thu tuam a dawn thu tuam cih om lo hi. Hihbang a la a na phuah uh i pu i pate ciimna lamdang ka sakna kong pulak naum hi. Bang hiam cih leh BC 2000 ma pek a Itazila mite laphuah dan tawh na kibang hi. Mikang pau-in comparison a hih kei leh simile na ci uh hi. Lapi phuahna bek ah lo-in ladang zong ah hih bangin gentehna vive tawh la na phuak uh hi.\nKap kap lo aw ciin lia nu aw,\nzinleng hawm tel zo hang e.\nZinleng hawm tel zo hang e,\ntumbang guai lawh zo hang e.\nZola ( Latung ):\nZola a ci lah om in Lagual-nuam a ci zong om hi. La kammal a tawmpen mal 17 pha a, tua sangin zong tamzaw thei hi. Lapi sak dan tawh kibang lo hi. Khuang tum dan zong kibang lo hi. Zola pen lapi banga kisa khial thei mahmah hi. Laphuak dan pen gentehna: simile, parallel=thu kihual cih bang vive mahin kiphuak hi. Zola pen gualnopna tungtawn in ahizong, ki-it kingaihna tungtawn in ahizong kiphuak pak kisa pak a kimangngilh pak thei hi. Lapi pen phuak-pak sa-pak a, mangngilh cih om lo hi. Zola la=gualnuam amang thei lo pawl khat om a, tua sungpan dawng nih phuang dih ni:-\n1. Lunglai khaubang ka hualhual ciang, tangbang dam ding sialbang lianpen e,\nTangban dam ding sialbang lian pen e, heisabang paal dingin sam lai e.\n2. Do lai palbang ka nan nading ka banzaal aw, giabang hawm thawng e,\nKa banzaal aw giabang hawmthawng e, luntui phual ngote lah muang lang e.\n(Japan gal lel-a tai mikangte a kiphuah la ahihi.)\nSihna dahna ah Zola/La-gualnuam kisa lo hi. Khuang tumpa in a dawnlam mal thum zui-in akhuang thumvei nawh hi. Gentehna:- Heisabang paal dingin sam lai e pen sam lai e aw tawh kituakin a khuang thumvei pingpingping ci-in nawh hi. Hih bang kinawh kei leh lapi sak tawh kibangsak thei kha hi.\nLa-awi kici Zawlla pen ki-it kingaihna la kiphuak hia, la-awi cihtak bang in kiawi diikdiak ahihman in khuang kitum thei lo hi. A deuhdeuh in la kammal atawmpen 21 kizang pen a, tua sangin zong tamzaw thei hi. Lalui tampi a om bangmah in deih thuthu-in kiphuak tawmtawm thei hi. Sihvui han pan misite inn tun kik ciangin zupeng luai in ahi zongin, nopna dahna omna peuh a mi li leh nga tu khawm liliai in la om sate phuang kik ahi zongin, athak phuakin ahizong in kisa thei hi. Lang khat leh lang khat kidemin zong kiphuang thei hi. Nungak khat leh tangval khat zawltuah in la kipaih/kiden sak-a a nungak tangvalte la a siam kei leh a pawlpihte'n phuahsak/phuangsak thei hi (Phuang cih pen la omsate sa kik cihna hi-in, phuak cih ciangin a om nailo la thak phuak cihna hi). Hih bangin kizawltuak la kipaihin a kiteng takpi zong na om uh hi. I Pu i pate hun lai lawm laikhak cihte na om lo-a nopna dahna a om ciangin Zola, La-awi kipaih/kiden in akingaihna na pulak uh hi. La-awi hoih pente lakpan dawng guk phuang dih ni.\n1. Ngaih ngi-ngei aw lung tuu ding na hi naam,\nkei ngaih bang gual lungtuak aw,\nNong ngai naam aw:\nKei ngaih bang gual lung tuak aw nong ngaih a leh,\nseino tang gual anglai ah, na zaal lo aw.\n2. Ngai ing ci-a tumtaai-bang vul ing nong cih,\nngaih loh damtui na hong leh luanna hi e;\nNgaihloh damtui na hong leh luanna hi,\nniing nek sul tongdam nong zawikaihna hi e.\n3. Tuanglam tunga heisa kaai ningniang no aw,\nkong lo diam aw lawh lahin na vul diam aw.\nSiinglawh lahin lel ah mangbang kai in,\ntang kei banzaal lai lawh in, tual niam ve aw.\n4. Ngai ngi ngei aw na tong kaitui luangbang,\nlung ah gulhleng maa ka zaam lah ding bang e;\nLungah gulh ing zaal lai kang thei lo ing,\nhem a nong biak sinlai tangbang lel lang e.\n5. I kha vang lah gual in tuibang gawm ven,\ni tak a lah tuah ding ci'n thuciam lo e;\nTak a zaang siik bang gawm loh vangngaih lung cingh,\nlau kha khang sumbang tuah in sinlai lun\n6. Ngaih aw ei cin thubang leh tuah ding bang,\nsiing tong zangva-bang puain, khen aw ci e;\nI khen zaw diam phual mei-bang i tuah zaw diam,\nngaih aw nang cin thu hon hil, dih lai ve aw.\n7. Ngaih aw i tuun pau in e i zuapau in,\nlen a kokta a paal leh, tuah aw ci e;\nLen a kokta cik kum a paal loding aw,\nlai kikuai maan, ngaih aw khen ta nial niing e.\nA lamal, a sak a awi dan Zawlla tawh kibang hi. Khua-ngaih la cih bangmah in khua ngaihna a tuamtuam thu kiphuak ahihi. Dawng thum phuang dih ni:\n1. Nuun khum ka luai nop lai in tuun mel mang e,\nngaih mel ka theih luankhi tam, nuul na hi e;\nThuumthuum lo maumau lo aw tuai momno aw,\nei sial lui tuibang a tuuk, sem in hoih e.\n2. Thualguah aw luangluang lo aw ka sial tam ven,\nkiak lo ta paam a paih saan, dawn suang thei e:\nKiak lo ta paam a paih saan dawn suang thei,\nkei zuapa leh nah neu in, dawn suang mawh e.\n3. Heh lua nem dang om lo e kah lua nem dang,\nzaang len buuktui kung cin in, heh lua nem e;\nKuung cin teng pa neu bel aw gam thel nah aw,\nlakmai luankhi a luang lai, khaam ngam aw e.\nBiakna La cih pen Laipian La leh Awn Hong La hi deuhin Laphuak dan pen Lapi pawl sungah kihel hi. Laipian La a tamzaw pen Lai Siangtho sunga Late (Psalms) tawh a kibatna tampi om hi. Awn Hong La pen Itazilate le Thuumna (complaint) tawh kibang citciat hi. Dawng khat tek phuang le hang:-\nThangvan a zaal Sian za Mang aw,\ntongdam khaak hem in za'ng e,\nPupa pat loh khuavaan-nuai ah,\nSian awi a sinthu hi e.\nAwn Hong La:-\nZin aw lawhciang-bang nongsak buang in,\nka len ding khuangbang hong khoh lo aw,\nSimlei tuan cil vaak nong ci hiam aw,\nsunni tumna mel ka maa hi e.\nLapi, Zola, La-awi cihte thum pen la phuahdan la sakdan nam thum hi-a a kiphuahna thu leh la tung tawnin lamal a tom a sau, sakdan a awihdan a tuamtuam in omsak lai hi. Capt. Zel Khai ii Zo ngeina Laibu sungah La atuamtuam hih bangin gelh hi. Aak La, Bang Takawn la, Ciah la, Ciang Tuang la, Dan Sian la, Haitupi la, Hanlap la, Hantang la, Hang Thawl la, Hauh Bawl la, Haunung Galhang la, Holawh la, Innsung la, Innkhang ciangla, Inn tam la, Khangtak la, Khawcin la, Khuangaih la, Khuathang la, Khuavak la, Khuatualpi la, Khuai la, La leh lawi, La-gualnuam, La seksol, Lahtawl la, Laibung la, Lamkawi la, Lam Pau pi la, laam vui la, Lawm ngaih la, Lengtong hoih la, Lia hel la , Lohon la, Mualbawl la, Mualsuah la, Munzang la, Nauhui la, Ngaihno la, Gal la, Galphawn la, Gamza la, Gualngaih la, Peesiik la, Sangah la, Sau-inn la, Salen la, Sawng la, Sial la, Silei la, Sumsit la, Sungtum la, Suutnuai la, Taangsuah la, Tawn la, Thang Ho la, Thawl Puak la, Thu la, Ton lapi, Tuainau la, Tuakkhial la, Tualom la kaihna, Tualom la tawina Tuibung la, Tuilak la, Vaphual la, Vontawi la, Zangta la, Zawl Cing la, Zawl la, Zinthaak la, Zo la. ( Lanam khat dawng khat ta i laibu sungah i hel zongin i thului hon sau lua ding a hihman in La nam min tawh khawl bawl in).\nZo ngeina ah Laam leh Tawn cih na omsak hi. Numei pasal kikawi ngeingai-in khe khat pai laam, khe nih pai laam, Ton khuangpi siiklaam, han laam, siampite laampi cih bang bek i nei hi. Khat guak laam en Tawn kici a man thu-in a khut a khe, a pumpi tunga a taang thei khempeuh taangsak hi. Numei lawn daidai kaamsiat huai kisa a kideih lo hi. Lumsui, lumkan a tawn zo tangvalte nungakte in mitsuan pah uh a, papi sa a hih leh nupi dangte in cilphul lawh uh hi. I pu i pate hun lai in zu ne sa ne lo-in na laam lo na tawn lo hi. Tu ciangin Pasian thu sungah nuamsa in, tawn neuneu uh a, Davuih Kumpipa bangin puanpano silhloh ding bek kisam hi. Minam pawl khat in mihing laam sangin ganhing laam peuh thupi sa zaw hi. Et lawm nawn kei, Tedimte tawh lah uitawm tawn tawh kibang hong cihsak taleh i pi i pate lungnuama a na laam, a na tawnna i mangngilh loh na'ng ZOLUS i ngiimna kong pulak hi.\nNo.3 , 1998 ZOLUS\nLa Lapau Lakam leh Paunak Thuluui/Articles\nItem Reviewed: LA LEH LAAM . Agelh - Col. H. Kam Pum (Retd.) Description: Rating: 5 Reviewed By: Cinpu Zomi


url: =Vondeih Kep Ding – 159 (Dimno’ Pa) :: ZOMI DAILY\nposted on 15 October 2019 at 6:57 pm Lomkholna: Article, Paukhankap\nDear Tawngno, Tangthu zaknop a sa Tawngno a dingin tangthu tom khat tutung in hong khak ing. Hih tangthu tomte hong piak moral te limtak ciing thei-in hileng i nisim nuntakna ah tampi hong hoih sak tuam dingin lam en kawm in hong gelh zelzel hi ing.\n‘Khatvei Kumpi khat in a gamsung aom numei khempeuh in a pumpi tungah suang manpha bulh thei lo ding, ok thei lo ding,’ cih thukhat thakhat thu in hong zasak hi.\nTua leh tua bangin a thupiak pen kua mah in zui lo ding ahih lam nung phawk kik in, a hi lo lam ah a gamta ahih lam Kumpipa hong kithei kik hi.A thudot teng kaikhawm in meeting khat hong bawlpih hi.\nAdvisors pawl khat in a thupiakte dok kik ding hoih sa-in, pawl khat in kumpi khat in a thugen sa dok kik ding cih pen dik lo hi, ci uh hi. Tua bang teng tawh Kumpipa zong a lung hong buai mahmah hi.\nTua leh khua nawl a om a pil mahmah Puteek khat kiang tua a thu hong dong hi. “Mipite kiang ah amau kisap ding gen lo-in, nang deihdan bek, nang hoihsak dan bek na gen leh kua mah in na thugen hong mang lo ding uh hi,” hong ci hi.\n“Tuadan ahih leh ka thupiakte dok kik ding ka hiam leh,” “Dok kik ke’n la, tu mahmah in hih cidan in zaksakna khat nei in.”\n‘Meelhoih numeite suang manpha tawh kizem ding kikham hi. Amau hoih khin uh ahih manin tuadan van manpha tawh kizem kul nawn lo hi.\nAhi zongin adangte in a hih leh a hoih lohna uh a sel na dingun suang manpha tawh kizem thei uh hi.’\nTuadan in a zaksak zawh a sawt lo-in numei khempeuh in a pumpi tunga aom suang manpha khempeuh suah khia gai uh hi. Ahang in amau khatsim khat sim in a hoih vive in kimu uh hi.’ Ci hi.\nTawngno aw, hih tangthu deihna bulpi ahih leh mite haksakna, mite lunggimna, mite hihna theih sak in tuate i kinsak leh amau zong i thugen te hong ngai ding cih hi-a, amau i kin ma siah bangzah in hau in, pil in, i lian zong hong phawk kha het lo ding uh cihna zong hipah hi.\nNa nu tawh kamkum in na nu thu na man un maw! Hong it, Na Pa (October 6, 2019, Columbus City, USA)\nPrevious: Adoption of the Name Zomi Baptist Convention\nNext: Khuado Pawi leh Thu-um mite ~ Sian Kop Lian


url: =La leh Lam :: ZOMI DAILY\nposted on 22 January 2015 at 3:35 am Lomkholna: Article, History, Ngeina\nZomi ngeina la a phuah dan a tuamtuam a na om mah bangin a sak dan zong a tuamtuam in kilamdang hi. Khangluite in ” Thu in La hi a, La in Thu hi ” a na cih bangmah in, amau khan sunga a thuaknate: a nopna, a dahna, a gual zawhna, a gual lelhna, thu tuamtuamte Lapi-in na phuak hi. Lapi phuahdan zong atuamtuam a omna sung pan in la kammal 15 apha lapi kizang penpen hi. La kammal 15 sang in twamzaw thei lo aa, tamzaw thei bek hi. La kammal 15 lian tawh athu deih no khat aphuah theih leh laphuah siam kici hi. Tuhun Khazih mite ii labu tawi deudau a, la kisa bang hi lo-in la phuangpa in laamvuina ah khatvei nihvei phuang leh la sa dingte’ ciapteh theih, san theih pah dinga la phuak theite la phuah siam kici hi. La kammal tam-in sau deudau leh ciapteh hak, san hak kisa hi. A kitamzat pen la kammal 15 lapi hih bang ahi hi:-\nTaangbang dam tuang nu nong siat, tuanglam tun sau pheiphung nong suan nuam naam aw e.\nCiin le ka tuai gam kim a thaaibang ka khen ka kawl ciang aw e, phung nih thum aw, znag ni suah luan khi ka luan lawh thong hi e.\nThu saupi khat la kammal 15/19 tawh a phuak theite la phuahsiam ahihbang mahin lapi tomno tawh akhan sung\nthuteng aphuak theite laphuah siam na kici leuleu hi. Zomi ngeina-la peuhmah a teng (a bul) leh a dawn thu kizom vive hi a, a teng thu tuam a dawn thu tuam cih om lo hi. Hihbang a la a na phuah uh i pu i pate ciimna lamdang ka sakna kong pulak naum hi. Bang hiam cih leh BC 2000 ma pek a Itazila mite laphuah dan tawh na kibang hi. Mikang pau-in comparison a hih kei leh simile na ci uh hi. Lapi phuahna bek ah lo-in ladang zong ah hih bangin gentehna vive tawh la na phuak uh hi.\nLa-awi kici Zawlla pen ki-it kingaihna la kiphuak hia, la-awi cihtak bang in kiawi diikdiak ahihman in khuang kitum thei lo hi. A deuhdeuh in la kammal atawmpen 21 kizang pen a, tua sangin zong tamzaw thei hi. Lalui tampi a om bangmah in deih thuthu-in kiphuak tawmtawm thei hi. Sihvui han pan misite inn tun kik ciangin zupeng luai in ahi zongin, nopna dahna omna peuh a mi li leh nga tu khawm liliai in la om sate phuang kik ahi zongin, athak phuakin ahizong in kisa thei hi. Lang khat leh lang khat kidemin zong kiphuang thei hi. Nungak khat leh tangval khat zawltuah in la kipaih/kiden sak-a a nungak tangvalte la a siam kei leh a pawlpihte’n phuahsak/phuangsak thei hi (Phuang cih pen la omsate sa kik cihna hi-in, phuak cih ciangin a om nailo la thak phuak cihna hi). Hih bangin kizawltuak la kipaihin a kiteng takpi zong na om uh hi. I Pu i pate hun lai lawm laikhak cihte na om lo-a nopna dahna a om ciangin Zola, La-awi kipaih/kiden in akingaihna na pulak uh hi. La-awi hoih pente lakpan dawng guk phuang dih ni.\n1. Ngaih ngi-ngei aw lung tuu ding na hi naam, kei ngaih bang gual lungtuak aw, Nong ngai naam aw:\nKei ngaih bang gual lung tuak aw nong ngaih a leh, seino tang gual anglai ah, na zaal lo aw.\n2. Ngai ing ci-a tumtaai-bang vul ing nong cih, ngaih loh damtui na hong leh luanna hi e;\nNgaihloh damtui na hong leh luanna hi, niing nek sul tongdam nong zawikaihna hi e.\n3. Tuanglam tunga heisa kaai ningniang no aw, kong lo diam aw lawh lahin na vul diam aw.\nSiinglawh lahin lel ah mangbang kai in, tang kei banzaal lai lawh in, tual niam ve aw.\n4. Ngai ngi ngei aw na tong kaitui luangbang, lung ah gulhleng maa ka zaam lah ding bang e;\nLungah gulh ing zaal lai kang thei lo ing, hem a nong biak sinlai tangbang lel lang e.\n5. I kha vang lah gual in tuibang gawm ven, i tak a lah tuah ding ci’n thuciam lo e;\nTak a zaang siik bang gawm loh vangngaih lung cingh, lau kha khang sumbang tuah in sinlai lun\n6. Ngaih aw ei cin thubang leh tuah ding bang, siing tong zangva-bang puain, khen aw ci e;\nI khen zaw diam phual mei-bang i tuah zaw diam, ngaih aw nang cin thu hon hil, dih lai ve aw.\n7. Ngaih aw i tuun pau in e i zuapau in, len a kokta a paal leh, tuah aw ci e;\nLen a kokta cik kum a paal loding aw, lai kikuai maan, ngaih aw khen ta nial niing e.\n1. Nuun khum ka luai nop lai in tuun mel mang e, ngaih mel ka theih luankhi tam, nuul na hi e;\nThuumthuum lo maumau lo aw tuai momno aw, ei sial lui tuibang a tuuk, sem in hoih e.\n2. Thualguah aw luangluang lo aw ka sial tam ven, kiak lo ta paam a paih saan, dawn suang thei e:\nKiak lo ta paam a paih saan dawn suang thei, kei zuapa leh nah neu in, dawn suang mawh e.\n3. Heh lua nem dang om lo e kah lua nem dang, zaang len buuktui kung cin in, heh lua nem e;\nKuung cin teng pa neu bel aw gam thel nah aw, lakmai luankhi a luang lai, khaam ngam aw e.\nThangvan a zaal Sian za Mang aw, tongdam khaak hem in za’ng e,\nPupa pat loh khuavaan-nuai ah, Sian awi a sinthu hi e.\nZin aw lawhciang-bang nongsak buang in, ka len ding khuangbang hong khoh lo aw,\nSimlei tuan cil vaak nong ci hiam aw, sunni tumna mel ka maa hi e.\nZo ngeina ah Laam leh Tawn cih na omsak hi. Numei pasal kikawi ngeingai-in khe khat pai laam, khe nih pai laam, Ton khuangpi siiklaam, han laam, siampite laampi cih bang bek i nei hi. Khat guak laam en Tawn kici a man thu-in a khut a khe, a pumpi tunga a taang thei khempeuh taangsak hi. Numei lawn daidai kaamsiat huai kisa a kideih lo hi. Lumsui, lumkan a tawn zo tangvalte nungakte in mitsuan pah uh a, papi sa a hih leh nupi dangte in cilphul lawh uh hi. I pu i pate hun lai in zu ne sa ne lo-in na laam lo na tawn lo hi. Tu ciangin Pasian thu sungah nuamsa in, tawn neuneu uh a, Davuih Kumpipa bangin puanpano silhloh ding bek kisam hi. Minam pawl khat in mihing laam sangin ganhing laam peuh thupi sa zaw hi. Et lawm nawn kei, Tedimte tawh lah uitawm tawn tawh kibang hong cihsak taleh i pi i pate lungnuama a na laam, a na tawnna i mangngilh loh na’ng ZOLUS i ngiimna kong pulak hi.\nCol. H. Kam Pum (Retd.)\nPrevious: Lakam pawlkhat leh a khiatna – 2\nNext: Paunaak leh Lakam gencianna\nLungdam mahmah ei. Thupi sa mahmah ingh ei. Ahihtheih leh Latung leh Laphei asakdan akilamdanzia audio (a Aw) tawh audio file tawh akingaihtheihna ding in ong vaihawm zo ding uh hiam cih lunggulh huai mahmah sa ingh.


url: =Bangladesh gamsung aom Rohingya Refugee te aomna uh kituahsak ~ ZD :: ZOMI DAILY\nposted on 31 January 2017 at 9:13 pm Lomkholna: News, Refugee, Sawltak, World\nBangladesh kumpi in amau gamsung aom Rohingya Muslim Refugee te “Bay of Bengal” aom tuikulhneu khatah tuahsawm uh cih BBC pan kiza hi. Hih apuaksawmna tuikulhpen lauhuai mahmah kici hi. Bangladesh kumpi thunei te genna ah Thengar Char kici tuikulh ah Rohingya Refugee te kituahsakding a, tuapan in Kawlgam ah kipuak kikding ci’n genkhia hi.\nRights Groups tuamtuam te’n tuabang in Rohingya te zawhthawhthu tawh aomna uh aki tuahkhiatsaksawm pen kumpi thunei vaihawmte mawhsak mahmah uhhi. Thengar Char kici tuikulhno pen tuihual Tide akhanlam ciangin tui in atumcipzel hi a, tuidalna Flood Defences cihte kibawllo ahih manin, lauhuai mahmah kici hi.\nTuaban ah hih Thengar Char tuikulh pen “River Meghna” kici guntui panin anawlkhinkhiat ninpa tetawh abeisa kum 10 hunpawl in hongpiangpan tuikulhno khat ahihi. Tulaitak in Rohingya Refugee te akikepna pen Hatiya island kici tuikulh ah hi a, tualaipan inzong Tai 18 bang kigamla cihi. Mawtaw tawhzong nai 9 sungbang zinkulding cihi.\nAFP News Agency te ii genkhiatna ah Thengar Char kici tuikulhpen khualkhallam tuitawm hunciangbek in kipaithei a, migilo Pirates te atam mahmahna munzong cisawnsawn hi.\nHih Rohingya tepen Bangladesh kumpi inlah Kawlgam mite hi ci uh a, Kawlkumpi inlah Bangladesh te hi cikik zel in, adeih kuamah omlo cihding himawk hi. Mihing hihna “Humanitarian” tawh ngaihsunleng ahehpihhuai mahmah te ahi uhhi.\nTuaban ah hihbang in aomna uh Refugee Camp te kituahsakding cihzong ahehpihhuai mahmah uh ahihi. Banghanghiam cihleh nidang hunkhatlai inzong Malaysia gamsung ah Zomi te Refugee Camp ci’n gamsung gampa lakah ki guk om in ki genthei mahmah ngei hi. Tualai hunin Zomi te’n ihthuakzia tetawh ih ngaihsutsak ciangin amauzong ahehpihhuai mahmah ahi uhhi.\nNidanglai hunte tawh tehkak in tulaitak Malaysia gam ii akhuapi ahi Kuala Lumpur khuapisung ah nuamtak in ih tualbialtheih pen hongbawl Pasian tungah lungdam kohkohding hilohiam cih ihki phawksak zelzel hi.\nRelated: Trump bek hilo in US ah gambel te aki lutsakloh a 7 veina hita\nBanghanghiam cihleh khatveivei Zomi te’n Kuala Lumpur khuasung nuam kisalualiang in, hongbawlpa zong kiphawk nawnlo in, Kuala Lumpur khuapisung Kotaraya kuamsungteng ah a awmtaltal liangzong ki omthei hi. Nikhatni ciangin atung a Rohingya te bangin Malaysia kumpi in hong hawlkhiatgawpma in kigingkhol in gamta ni. ZD Sawltak #zomidaily\nPrevious: US kumpi in Refugee Program adinkhawlna vaitawh kisai UNHCR ii patauhna ~ ZD\nNext: Malaysia gamsung ah IS tawh akizom mi 3 kiman leuleu ~ ZD


url: =Malaysia, Seremban ah Kawlgammi khat Heart Attack tawh mawtaw sungah si :: ZOMI DAILY\nposted on 2 October 2017 at 8:59 pm Lomkholna: Malaysia, Myanmar, News, Sawltak\nMalaysia, Seremban sungah Myanmar gammi pasalkhat tuzingsang asisa in alawmte’n mu cih NST pan kiza hi. Tua Myanmar gammipa pen Seremban, Taman Jasmin Seremban ah tuzingsang in asisa in akimu ahihi.\nSeremban district police deputy chief Superintendent Sulizmie Affendy Sulaiman in agenkhiatna ah hihpa pen mawtaw sungah asisa in akimu ci a, Heart Attack tawh asi hiding in ki ummawh cihi.\nTua asipa pen kum 24 aphakhin khat hi a, alawmpa kiangah ka awmsung na hi ci’n genkhia cihi. Tuaciang in alawmpa’n mawtaw sungah natuang in, Clinic hong paipihning ci’n vaikhak cihi.\nTuni Monday zingsang 7am hunpawl in thupiang hi a, alawmpa mawtaw sungah alut ciangin hihpa pen khua naphawk nawnlo cihi.\nTuaciang in Medical Team te kizasak in, tua phual ah Medical Team te atun ciangin sikhinta ci uhhi.\nThunei te’n hih misipa ii aluangpen hoihtak velcianna nei uh a, bangmah gitloh gamtatna Foul Play omloding in ummawh uhhi. Apumpi tungah liamma zong bangmah omlo ahih manin, hihpen Heart Attack tawh asi hiding kiciphot hi.\nAhi zongin aluanghawm pen Tuanku Jaafar Hospital ah Postmortem bawlding in kipuaksak a, zato te’n asihna taktak hoihtak in gencian theipanding uhhi. Tulaitak asihna ahangpen asivat “Sudden Death” cihtawh ki ciamteh phot hi.\nRelated: Malaysia Subang Gas puakkham lakah ah Myanmar 6 kihel, mi 2 sikhin\nMyanmar gammi khat mawtaw sungah si cihciang bektawh thuthang ki gelhkhia a, amin apuam bangmah kigelhlo ahih manin, Myanmar gammi veve kuate hidinghiam cih kitheician nailo hi. Athei masazawzaw ki Update zelzel ni. Sawltak #zomidaily\nPrevious: Canadian Model khatin amittang Color laihsawm in bawlkhial, amit tawding\nNext: US, Las Vegas sungteng thautawh akapgawppa kitheita, mi 50 si, 400 liam


url: =Lamka thupiang tawh kisai kikup nading sapna ~ Dr. Ngul Khan Pau :: ZOMI DAILY\nposted on 8 September 2015 at 3:35 pm Lomkholna: GZA, News, Ngulkhanpau, Zomi\nDear Dr. Zambawi, Topa min tawh na khut kong len masa hi. GZA min tawh Lamka lam vai kikupna nong geel uh lungdamhuai leh khamuanhuai kasa hi. Na zaksa uh bangin tuni ciangah mihing 9 in hih buaina hangin hong nusia uh hi. Joint Action Committee kiphuan in amau tutung buaina vai a sai dingin Hmar Innpi, Kuki Innpi leh Zomi Council tangin kiseh hi. Amau makaipa tawh ka kihona uh panin ngaihsutna tam lo kong zasak nuam hi.\nTutung a Manipur Assembly in BILLS thum a passed uh pen a mei kipatna (ignition) bang hi a, a hang kazakna pan leh ka theihna panin tam lo kong koih hi.\n1. Mipi tanga Makai kitelte’n a sep ding bang uh sem loin kumpi sum khantohna dingin hong kikhakte thelthangsak uh ahih manin lungkimlohna pen so litlit in a om sa hi. Tua hangin amau neihsa inn leh lo kihal tumsak hi. Khantoh nading sum leh pai ahi ding bangin na zat kei uh leh no zong nuam sa tuan lo ding cih lahna hi.\n2. Meiteite’n singtangmi (khamtungmi) hong nopnehna leh amau khut kithuak toto ahih manin amau tawh tenkhop ding haksa kisa hi. Tua kawmkalah singtang mite gam leh khua leh tui ah amau zong a deih bangun mun leh mual nei thei ding thu hong gin ciangin a kipuak kham hi. Manipur gam mi hihna 1951 kum a ciamtehna neite bek hi ding cih thu in Naga, Kuki leh Zomite hong nawkkhapah hi. Bang hang hiam cih leh 1951 im Imphal bekah kumpi zum om a, singtang gamte a tua bangin kumpi lam panin ciamtehna kinei lo hi.\n3. Meiteite’n kha nih sung “lungphona” a neihna uh ah, mi khat bek in a nuntakna tangloh hi. Palikte kap khak kici hi. Tutung buaina ah mi 9 kisi khinin 30 taang bang kiliam hi. Hih panin singtang mite’n lunglhona a kibawl leh palikte’n zong khut khahpah cihna hi. Hih hangin Manipur kumpoi nuaiah om nuam nawn loin “autonomous status” Govt of India tungah ngetna kipia khin zo hi.\n4. Singtang mi minister leh MLAte amau tawpna lai (resignation) pia dingin ni 10 sung kipia hi. Tua ni sawm a cin ciangin a Manipur Kumpi nuai a minister leh MLA ahihna uh a tawp kei uh leh “social boycott” (tangpi in tuam koih) kinei ding a, tua zawh a thupiang peuhpeuh amau mawhpuakna hi ding cih thukhun kipia zo hi.\n5. Manipur Kumpi in tua bill thumte dokkik (withdraw) leh zong a kikhawl ding hi nawn lo hi. Mi 9 sihyna pen gam leh kei ngahna kizang dingin geelna kinei hi. Tua bek hi loin tua a si salphate innkuanpihte’n kumpi tung panin sum leh pail amen kei ung, sum tawh hong khem sawm kei un, ka sisan luanna uh komau ki-uk theihna gam ka ngahna uh hi hen ci-in sum la nuam lo uh hi. 6. GZA in I hih theih ding pen thungetnas leh India embassy ah Manipur Hill people (Tribals) demands for “autonomous status” under the Govt of India a manlangin vaihawmpih un, cih leh sihna tuakte’ compensation kilawm piak ding cih India kumpi in hong vaihawm ding deihhuai hi.\nHih buaina panin Meitei tawh kikal ah buaina a pian loh ding zong kilunggulh hi. Naga, Kuki leh Zomite’n hih haksatna thuak khawm kha ahih manin kipum khatna hong piang bilbel hi. Tua kipumkhatna in na lianpi hong sepkhiat ding kilamen thung kingen hi. India kumpi in bang mah vai hong neihpih loin, ki=om leh misite “deep freezer” khawnga kikem hi loin hankuang sungah kikoih a, vuk khal khawng tawh kikem ahih manin sawtpi kingaksak zo lo ding hi. Tua ciang misite kivui leh kumpi tawh kikalah “bargaining” nading tha kinei lo ding hi. Bang hiam a kisam a om leh hong zasak un, ka hih theih bangin kong hanciam ding hi. Topa thupha. J.M. Ngul Khan Pau (Guwahati)\nPrevious: Florida pan Thupuak (08 September 2015)\nNext: Muanpu leh Manno – 19 ~ Hau Za Cin\nC. Thang Za Tuan, Tedim Association, Yangon. says\n8 September 2015 at 11:11 pm\nJm Paupu in nong thu zaksak kician pah ei. TOPA aw kagam uh hong cidam sakin cih thunget leh pilvang takin kalsuan toto ni ei.


url: =Sawltak Tangthu 9 | Siantongluan.net\nSawltak Tangthu 9\nSawltak Tangthu 9 |\nTua hun sungteng Saul in Topa thu a um mite thahdingin a hanciamna zomlai hi. Siampi lianpenpa kiangah pai a,\nTopa thu a zui mi numei pasal a muh peuhpeuh manin Jerusalem khua-ah a ciahpih theihna dingin Damaskas khua-a Jew mi kikhopna inn ukte kiangah a lah dingin lai a ngen hi.\nDamaskas khua a zuan dingin pai a, a tun dektak ciangin thakhat thu-in van panin ama kimkotah a hong tangzaih khat a om hi.\nSaul, leilakah puksuk a, tua laitakin awging khat in ama kiangah, "Saul, Saul aw, bang hangin kei hong bawlsia na hi hiam?" a ci hi.\nSaul in, "Topa aw, kua na hi hiam?" ci-in a dot ciangin, "Nangmah in na hong bawlsiat Jesuh ka hi hi.\nAhi zongin tho-in khuapi sungah lut in; tua lai panin na gamtatna dingteng hong kigen ding hi," a ci hi.\nSaul tawh a tonkhawm mite in a awging a zak uh hangin kuamah mulo uh ahih manin lamdangsa lua-in pau theilo liangin a om uh hi.\nSaul zong leilak panin thoto a, a mit a hah hangin khua mu theilo hi. Tua ahih manin a kikholhpihte in a khutin lenin Damaskas khua-ah a paipih uh hi.\nNi thum sung khua mu theiloin, anletui zong a ne kei hi.\nTua laitakin Damaskas khua-ah Ananias min nei thu um mi khat a om hi. Amah in maang mu a, a maang sungah Topa in, "Ananias aw," ci-in a sam hi. Ananias in, "Topa aw, ka om hi," ci-in a dawng hi.\nTua ciangin Topa in Ananias kiangah, "Kithawi-in Kongzing Tang gei-a Judas inn-ah va pai in la, Tarsas khuami Saul min nei mi khat va kan in. Tua Saul in thu ngen a,\nkhua a muhkik theihna dingin Ananias min nei mi khat hong pai-in ama lu tungah a khut a ngakna thu, a maang muhna sungah a mu hi," a ci hi.\nAhi zongin Ananias in, "Topa aw, hih mipa in Jerusalem khua-a om nangma mite a bawlsiatna thu khempeuh, mi tampi tak in kei tungah hong gen khinzo uh hi.\nTu-in zong nangmah a hong bia mi khempeuh a mattheihna dingin siampi liante tung panin thu a ngahkhit ciangin Damaskas khua-ah a hong tung ahi hi," a ci hi.\nAhi zongin Topa in Ananias kiangah, "Gentail mite, kumpite, leh Israel mite tungah keima min a kitheisak ding, keima na a sem dingin teelkhin ka hih manin ama kiangah va pai in.\nKeima hangin a thuakding thu khempeuh zong, keimahmah in ama tungah ka gen ding hi," a ci hi.\nTua ahih manin Ananias zong pai a, innsungah a lutkhit ciangin Saul lu tungah a khut nga a, "Sanggam Saul aw, hih lai-ah nong pai lai-in nangma tungah a hong kilang Jesuh mahmah in kei hong sawl hi. Nangmah in khua muthei kikin, Kha Siangtho tawh na kidim theihna dingin nangma kiangah a hong paisak ahi hi," a ci hi.\nTua laitakin Saul mit panin ngasalip tawh a kibang na pawlkhat kia a, khua a mukik thei hi. Saul zong tui kiphumpah a,\nan a nekkhit ciangin a tha hong hatkik hi.\nKikhopna innte-ah va pai-in, "Jesuh pen Pasian Tapa ahi hi," ci-in thu hilh ding a kipan hi.\nAma thuhilh a za mi khempeuh in lamdangsa uh a, "Pasian a bia mi peuhpeuh, Jerusalem khuasungah a thatpa hilo ahi hiam? Hih lai-ah zong thu um mite manin siampi liante kiangah a ciahpihkik dingin a hong pai hilo ahi hiam?" a ci uh hi.\nAhi zongin a thuhilhna-ah Saul hong siam semsem a, Jesuh pen Khrih hi, ci-in teltakin lakthei ahih manin, Damaskas khua-a om Jew mite in a nialna ding uh om theilo hi.\nTuazawh ni tampi khit ciangin Jew mite kikaikhawmin Saul thahsawm uh a,\nahi zongin Saul in amah a kisawm lamtak na phawk hi. Jew mite in Saul a thahtheihna dingun a sun a zanin khua kongpi-ah a pang uh hi.\nAhi zongin Saul nungzuite in zanin khuakulh tungah kahtohpihin kulh pualamah bawm tawh a khaisuk uh hi.\nJerusalem khua-ah Saul pai a, thu um mite tawh kipawl dingin a vaihawm hi. Ahi zongin amaute in Saul pen thu um dingin na ngaihsun zolo uh ahih manin na kihta mahmah uh hi.\nTua ciangin Barnabas in Saul hong huh a, sawltakte kiangah Saul a va paipih hi. Lam a pai laitakin Saul in Topa a muhna thu, Topa in Saul kiangah a thugennate, leh Damaskas khua-ah Saul in hangtakin Jesuh min tawh thu a hilhnate khempeuh sawltakte kiangah a gensak hi.\nTua ahih manin Saul zong sawltakte tawh kikhawl a, Jerusalem khuasungah vak kawikawi-in, Topa min tawh hangtakin thu a hilh hi.\nGrik pau a zang Jew mite tawh zong thu genkhawmin kisel uh a, amaute in Saul thahdingin a vaihawm uh hi.\nA lawmte in hih thu a phawk uh ciangin Sisaria khua-ah Saul paipihsuk uh a, tua lai panin Tarsas khua-ah a ciahsak uh hi.\nTua ahih manin Judea gam, Galilee gam, leh Samaria gamsunga om pawlpite in bawlsiatna thuak nawnloin nuamtakin om uh a, Topa zahtakna tawh gamta uh ahih manin Kha Siangtho huhna tawh a mi khangin a kibehlap uh hi.\nPeter khualzinin pai kawikawi a, khatvei Lydda khua-a teng Pasian mite kiangah a hawh hi.\nTua khua a tun ciangin a khutlekhe a zaw, kum giat sung tawntung lupna ngakin a om, Aineas kici mi khat a mu hi.\nPeter in tuapa kiangah, "Aineas aw, Jesuh Khrih in nang hong damsak hi; tho-in na lupna zial in," a ci hi. Amah zong thakhatin thoto pah hi.\nTua khua-a teng mi khempeuh leh Sharon zanglei-a teng mi khempeuh in Aineas mu uh ahih manin Topa a um uh hi.\nJoppa khua-ah Pasian thu a um, Tabitha min nei numei khat a om hi. (Tuanu Grik min pen Dorkas hi a, sakhi a cihnopna ahi hi.) Tuanu a tawntungin a hoihin gamta-in mizawngte a huh hi.\nTua laitakin amah a ci na-in a si hi. Amah a silkhit uh ciangin inndei tungnungah a sial uh hi.\nJoppa khua leh Lydda khua kigamlalo ahih manin, Joppa khua-a teng thu um mite in Lydda khua-ah Peter om hi, ci-in thu a zak uh ciangin Peter kiangah mi nih sawl uh a, "A manlang theithei-in ko kiangah hong pai in," ci-in a samsak uh hi.\nPeter zong kithawi-in a samte tawh paikhawm pah a, tua khua a tun ciangin inndei tungnungah a na paipihto pah uh hi. Tua lai-ah a na om meigong numei khempeuh in Peter na umcih uh a, Dorkas a hin lai-in amaute-a dingin a bawlsak puanakte leh puantungsilhte, a kahkawmun Peter kiangah a lak uh hi.\nPeter in innsung panin amaute khempeuh a pusuahsak khit ciangin khukdinin thu a ngen hi. Tua ciangin misinu lamah kihei a, "Tabitha aw, tho in," a cih ciangin a mit hong hak a, Peter a muh ciangin a tuto hi.\nPeter in a khut khakin a dingtosak hi. Tua ciangin thu um meigong numeite-a kipanin thu um khempeuh samkikin amaute kiangah Dorkas a nungta-in a lak hi.\nJoppa khuasung khempeuhah hih thu kitheikim a, mi tampi in Topa a um uh hi.\nJoppa khua-ah ni tampi sung Peter tamlai a, savunnim nasepin a nei Simon a kici mipa tawh a omkhawm hi.\nTedim Lai Siangtho / Laibu: Sawltak Tangthu 9


url: =ZAM Thupuak :: 31 July 2016 :: ZOMI DAILY\nDR. CIN SIAN PAU TE INNKUAN USA HONG LENSAN LUNGDAMPIH NA :: ZAM thudotpi Dr. Cin Sian Pau in Malaysia a om sungin Zomi adingin na tampi sem hi. ZAM nuaia Zomi Education -al Center ah Zolai, Zopau leh Zongeina kaalsim nihvei ta ong hilhsak den hi.Tua banah ZAM ah a len ni dongin advisor hong semin, vai haksa tampi hong phut khiat pih hi. ZAM hiang khat ahi ZSM (Zomi Genvai) ah zong nasia takin ma hong panpih in, a Advisor mah hong sepsak hi. ZAM leh ZSM panmun kiteelna a om simin amah mah in genban om hetlo dingin hong makaih den hi. Mala- ysia ah amah zaha Zokam thuthuuk leh Zongeina gilte a thei a tel kua mah omlo dinghi. Zomi Nam Ni leh Zomi Khuado cihte ah zong a kisap hunhun in thugenpi in kizangh hi. Dr. Cin Sian Pau in Malaysia a om sungin Pasian’ thu leh Zomi thu kigelhna laibu 3 bawl hi. Tua te pen 1. Zomite Thu Leh A Ngeina Uh 2. Tutm’un Mikaang Pau S’innaa. 3. Eden Ah Ciahkik Ni. A laibu gelh “Kiallap Mangkam Sinna” cih bang pen Zomi te’n naakpi takin kanin lei uh a, tampi takin phattuam pih uhhi. Lai lam a kiva ngiat khat ahihi. Hizah cianga mi manpha leh pilna siamna guicing a nei ahi Dr. Cin Sian Pau leh a innkuanpihte in gamthumna USA lam hong lensan pen i lungdam pih mahmah hi. Ahi zongin i lungsim koilai hiam khat a hawm heuhau tawh ki bang den hi. Bangbang ahizongin Malaysia ah sawtpi a om dinga kipai hilo a, Pasian lamlahna tawh mailam I nawt ding mah a hihi. Dr. Cin Sian Pau tungah kam tawh gen zawh loh lungdamna ih ko hi.\nSIGNATURE CAMPAIGN FOR DEADLOCK ZOMI IN MALAYSIA :: ZAM founder Pu Zokhai lungtang pan hong sokhia Mal- aysia gambel Zomite manawt leh nungkik theilote gam 3 na zuat theih mengmeng nang ngimna lianpi tawh vai kihawm ahihi. Tuipi galkhat pan Malaysia Zomi tampi te lamkiatna hong veh kik a UNHCR ulian te tawh kikupna zui-in, nisim a sial vailokuan a nasep silbawl, sumzon tawh a buaicip milmel a Zomi pihte hih bangbek tawh piangthei non peuhmahlo ahihna UNHCR zumpi Gene -va, Homeland Security, Australia Embassy te a kipan I/NGOs thupi mun 8 bangah i vai lianpi te i theihsak loh phamawh a hihna zui-in ZAM palaite leh thudotpite tawh limtak kikupna neih khiticiang Malaysia gamsung Zomi te biakpiak kikhopna pawlpi sia/makai te kiang pankhop ngetna laipi te kongkhak uh hi.\nTuatawh kizui-in UN nei nailo te’n ZAM Card No. uh na gelh sak un. Mi a tam theithei kideih a hihmanin pawlpi member list pan upa khat bangin hong gelhsak leh zong lunggulhna kinei hi. Hih pen Pi Aungsansuukyi Malaysia hongtun ma UNHCR ah kiphah khin nuamta ahih manin Sunday ni a sianzawh kei leh Monday ni teitei ah ZAM nong khak kik nangun zahtakna lianpi tawh kong zawn uhhi. I form a ngah lo, a print theilo kha i om leh Ph. hong set pah un: 010 286 6189\nSVP VAI TAWH KISAI UNHCR PAN SAPNA: 2015 July pan 2016 February kha sung teng a SVP/UNHCR zumpi pan in interview a ki reject teng khempeuh SMS tawh sapna na ngah kei uh leh UN zumpi ah 1st August 1st October 2016 sungteng na pai hamtang na dingun ko tangko uhhi.\nRev. Nang Sian Mung : Budiman Tuiphum pawlpi kem siapa in ZAM zum bulphuh in Pasian tung lungdam koh\nna leh thungetna hong neih sakthei a hih manin lungdam na lianpi i ko hi. A Innkuan pihte leh apawlpi tung Topa’n a thupha tawh hong tuamsak semsem ta hen.\nZAZI (JAPAN) PAN : Sia Pau Sian Lian (Vice Presid -ent,ZAZI) in Zomi zumpi ahi ZAM ah 28th July 2016 in honghawhin thumanpha tam pi kikum thei hi. Topa’n a kal suanna khempeuhah hong tonpih in thupha hong piak sak semsem ta hen.\nZAM FREE CARD KINGAH TA :ZAM in kumsim in man ngen loin Zomi khua kipawlna makaipite leh pawl pi kem Pastor te ZAM zumah August 1st-31st sungteng nisim 9:00am-6:00pm kikal hunngahni khat peuh ah ZAM Free Card nonglak na ding un ZAM zum pan zah takna lianpi tawh kong zasak uhhi. A theikha nailo a om leh MZCA,ZCMC leh kipawlna tuamtuam te pan na hilh sawnsak un.\nKHUADO PAWI LIMCITAK KIBAWL DING :Hong tung ding 15th October 2016 (Saturday) ni-in I bawl ngei bangmah in Khuado pawi nasia takin kibawl ding a, tuaa dingin committee a nuai a om bang in kiseh hi.\nZomi Idol :Zomi Idol kibawl dinga, vaipuak hongsem dingin Pa Zam Khan Suan (Zomi Vocal band), Sia Kap Za Khup (ZAM palai), Sm Cii Cing (ZAM), Tg. Suum Muan (GZI Idol, 2014) leh Pa Sian Cin (GZI Idol, 2014) te-in vaipuak hongsem dinguh hi. Jugde dingte leh idol ading Music tawh kisai teng khempeuh zong vaipua ding uhhi.\nZolia Zotaang vai :Zolia Zotaang tawh kisai teng Zotaang Zomi Lal, Sm Ngaih Hau leh Sm Cii Cing te in vaipuak hongsem ding uhhi.\nMedia tawh kisai :Media tawh kisai in Sia Mang Sen (Zomi Daily), Tg Khampu, CS Sangpi, Sia Hau Thang te-in vaipuak hongsem ding uhhi.\nNgeina lam tawh kisai: Ngeina lam tawh kisai-in Sia Joseph Tuangpu leh ZCCM in vaipuak hong sem ding\nI Khuado pawi muakna leh Zomi khangnote sungah ki lawm takna a khansemsem nading deihna tawh i neih ahi Zomi League ah Football(Tukpeng) leh Volleyball ki demna ding tawh kisai in a nuai a bangin gelna ki nei hi.\n1. Bawlung suiding team khatin akimawl theihna ding in Entrance fee 700, Deposit RM 300 ta hi ding a, August 21 ni anunungpen in min sazian ap ding hi.\n2. Team khat ah mi atampen 20 ta kisang ding hi.\n3. A kimawl dingteng in a Card leh card No.(UN, ZAM, ZRC, etc…) te leh passport size photo khatta zong kisam ding hi.\nAmun ding :Astaka Sports Complex\nUN CARD KIMU :UN Card kimu hi. A neite in ZAM zum ah hong la un. Mang Dei Huai 354-14C02008\nLUNGDAMNA KICIAMTEH :ZAM advisor Pa Dai Za Kam–Pangsak in Lamet ngamloh kawm kal ah ZAM panpihna USA Kansas City pan RM200 hongkhak thei a hihmanin gen zawhloh lungdamna laitawh kiciam teh hi. Topan a it Zomite tungah a pia khia zo semsem dingin thupha hong piaksak ta hen.\nPrevious: Zomi Lasiam Tua Tuang sihgalna Malaysia ahzong ki piathei\nNext: Aung San Suu Kyi asawtlo in khualzinding: Malaysia leh USA\nZomi Sonnet: Tamkham Lungtang ~ Thawnpu


url: =Malaysia Shopping Mall khatah Escalator pilhkhiagawp ~ ZD :: ZOMI DAILY\nposted on 25 October 2016 at 11:40 pm UTC+9:30 Lomkholna: Malaysia, News, Sawltak, World\nMalaysia gamsung aom Shopping Mall khatah setkahlei ihcidiam Escalator khat kisia in, atungphah sikpet te pilhkhiagawp cih Straits Times pan kiza hi. Hih thupiang pen tuni Tuesday (October 25) ni thupiang hi a, Pandan Kapital shopping mall sungah ahihi.\nEscalator atungah akiphah sikpek Metal Plate te tampi kigawigawp in, nasemnawnlo ahih manin apuakkham aging khawngzong kiza cihi. Sunkimpawl in hih buaina apiang hi a, vanlei vanzuak aom te ahihleh kuamah sukhalo, aliam abai omlo bilbel hi.\nTuamun ah aom vanzuak in aomte genkhiatna ah hih apianmadeuh lianin vanlei in Shopping Mall ah apai mi 2 te hih Escalator tungah atuang uh hi a, tuate khenkhitdeuh in hihbang in asiagawp ci uhhi.\nAmin aki genkhianuamlo vanzuak khatpa ii genna ah Shoppping Mall alaizang aom Escalators nihte lakpan khatpen hongging guapguap in ginngaih mahmah hi. Keizong bang aci hidinghiam ci’n kadelhphei a, ka etleh atung ah akiphah sikpek te kilik laulau in, pilhsuk ziahziah hi ci’n genkhia hi.\nAphatdawmna ah sun annek madiak, Lunch Break madiak ahih manin phadawm hi. Tua hikeileh sun anne in kipai ngeingai leh atungah mi adimdim in akituang datdat hi a, liammangding hi ci’n genbeh hi.\nNidang inzong abeisa kha 3 hunlaipawl in hihbangdanpian in hih Escalator siangei khin cihi. Shopping Mall ah vaisai Management te’n hihthu tawh kisai bangmah genkhianuam nailo uhhi. ZD Sawltak #zomidaily\nPrevious: Gamthu (Politics) icih ciang’n… ~ Bob Tuangpi\nNext: Malaysia ah NGV Gas bungkhat puakkham, mi 1 si ~ ZD


url: =ZAM Thupuak :: 24 Dec 2017 (Christmas Wishes) :: ZOMI DAILY\nZAM Thupuak :: 24 Dec 2017 (Christmas Wishes)\nposted on 23 December 2017 at 10:24 am UTC+9:30 Lomkholna: News, Refugee, ZAM, Zomi\nCHRISTMAS WISHES :: Zeisu sungah kongit thuzui U leh Nau, Nu leh Pate, Dai dide, zan siangtho. Gumpa Zeisu hong suak. Khut neilo te’n khutbeng un, khe neilote diangin lasa un ci-in a ottak ahi hi. Zeisu in “mite in a zahtak mihoihte a samding in a hong pai ka hi kei a, mite in a pampaih mite a samding in a hong pai ka hizaw hi,” ci-in na gen hi (Matt 9:13).\n“Aw Bethlehem vang khua neu bel phalbi daidam sial tangnuai,…gan annkuang sungah gumpa hong suak zo hi.” Lamdang hi: Nang hong it man hi (Jn. 3:16): Mikhempeuh ading nakpi nuamna thu kong puak hi (cf. Lk. 2:10), ci napi’n i tel zo kei hi. Mihing pianzia in a hizaw mun kidelh in, Pasian pianzia in a hilo zaw mun hong teel man ahi hi. Thang van nun nuam nusia in, kiniamkhiatna tawh mi bang hong piang, tual niam nuntakna hong zil, singlamteh tung sih ding nangawn cibang teel, “(Phil. 2:6-11)”, in leitungah hong pai hi. Lamdang lua e, lungdam lua hang, eite hong it man ahi hi. Itna lo tawh hibang nunniamnate hong tel zenzen lo ding hi. Hih a lamdang Jesu suakna-in nang leh kei Pasian tawh hong kizom sak kik hi, Merry Chrismas!\nLeitung mite hong it man gupna hong pia (Col. 2:9,14): Gil kial dangtak, haksat dong tuah, nat leh sat tam, lung zuan khua ngaih dahna kahna’n meilum bang hong tuam na i simlei nunkhua pan hong tan khia dingin gumpa Zeisu hong suak ta. I dah i kah ciang hong hehnem, i nat i sat ciang damna hong pia, i thanem ciang tha hong guan, sihna lim guam thuk sung pan hong honkhia hi (Heb. 2:15-18).\nHong piak letsong kilemna (Mt. 5:9; Lk. 2:14): Ih gen nop, Pasian hong piak letsongin, kilemna (Shalom) ahi hi. Hih Shalom in Pasian tung pan hong piangkhia a, i lungtang sungpan tui bangin hong luang khia kilemna leh lungmuanna ahi hi. Christmas letsong kilemna-in –Pasian tawh hong kilemsak bek hilo-in: Mun leh gam/mual tawh…Pasian bawlsa nate khempeuh tawh hong kilemsak in, Pasian ta hihna khuavak (Mt. 5:16), hong kilang khia sak hi. Leitung khempeuh tawh kilemna ahi hi. Leitung lungdam nang Topa hongpai! Anuam lungdampawi.\nThukhupna: Chritmas hun sung pen leitungah accident atam pen hunin ki ciamteh hi. A hang pen, hih hun sungin mite’n nena dawnna, gualnopnate ah ki uangsan in akival zat man leh a pualam kizepnate kithupisak zaw kha-a, Christmas i a deihna thumanpha pen i tel lo man ahi hi. Lungdam bawl thu lai gil i nuntakpih a, hong itna thu i tel takpi leh, itna lamdang tawh i galte nangawn it zo in, hong bawlsiate ading in zong thupha ngetsak zo ding hi hang (Rm.12:20; Prov. 25:22a). Ama hong piak gupkhiat lungdamna-in kedeidanna le ahoihlo lungsimte hong bei mangsak dinga, hong piak letsong, mihingte piak tawh a kibang hetlo (Jn. 14:27) lungnopna hong pia letsong hia, tua in leitung nate khempeuh tawh zong hong ki lemsak ding hi. Hih lungnopna leh khamuanna pen mikhempeuh leh leitung mahmah tawh i san khop dinga, Pasian in Christmas nia hong piak na dangte tawh tehtheihlo lungdambawl letsong ahi hi.\nJoseph leh Mary Pasian in azat man in eite in Christmas hun a zang thei i suah mah bang in ei thu-um mite in zong Christmas a piangsak sawnte i hih zawh nading in han ciam ni.Pasian kimlai mihing aa hong piang i Topa Zeisu hong suah *Lungdambawl Thupha daihna le daupaina thuphate note khempeuh tungah hong tungkim ciat tahen!\nZogam Siampi Bishop Felix Lian Khen # 2015 Zomi Daily ah kisuak sak Bishop Felix Lian Khen ih Christmas Wishes kila kik ahihi.\nZomi Cup 2018 ading MEETING SAPNA\nZomi Nam Ni pahtawina kumsim i neihden Zomi Cup ki mawl hun ding hong tungto ding hi leuleu ta hi. Zomi Cup 2018 a (9) veina ading Khua min tawh a kihel nuamte sazian kilata ahih manin ZAM zumpi ah min sazian nongpiak nading un kong zasak uhhi. Min sazian a pianuam te in : 017 379 1327\nZOMI CUP COMMITTEE\nPresident – Pa Pan Khai\nVice President – Sia Thuah Kim\nSecretary – Tg. Thang Lam Cin\nAssistant Secretary – Ps Daniel Mung\nTreasurer – Sia Tuang Pu\nAccountant – Sia Khuppi\nMember – Sia Cin Bawk\n– Sia Go Mang\n– Pa Thang Pi\n– Pa Kappi\nTable Tennis (Pingpong) kidemna om ding\nJanuary 5, 2017 (Friday) ni ciang Zomi Namni Pahtawi na Table Tennis (Pingpong) kidemna om ding ahihman in a ut khempeuh lutman RM50 tawh ZAM ah min kipia thei hi. A lut nuam te in aman langin minsazian hong pia un. Hih Table Tennis (Pingpong) tawh kisai kimuh khopna pen 27 December 2017 (Wednesday) ni 1:00 PM in ZAM zum ah kinei ding hi. Kizopna ding : Sia Tuangpu 016 254 4093\n2018 ZSM LAIBU KINGAH TA HI\nMalaysia zomi Genvai Kipawlna (ZSM) 2018 a ding ki lut thei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipih te a panpih, a dah a kap hun ah a khitui a nulsak na hi gige hi. Hih ZSM ah member na lutna in nang a ding a pia na hikei a, panpih na a kisam te a panpih na hi zaw hi. 2017 sungin zong tu ciangciang Zomi pih te luang (20) bang lei ah I tuh theih na in nang leh kei I pankhopna ahih bang mahin mai lam ah zong mapang khawmlai dingin zong kong zawn pha pha uhhi.\nZomi NamNi ADING zotna & PANKHOP NGETNA\nMalaysia a om Zomi ten kumsim a i bawl den i minam ni sawtlo in hong tung ding hita hi. Abeisa kumte mah bang in tukum zong thupitak leh picing takin bawl theih na ding in 08 November 2017 in ZAM zumpi ah kimuh khopna ki nei hi. Tukum zong nopcitak leh picingtak a i bawl zawh na’ng sum leh pai tampi hong kisamding ahih manin muanna leh lametna lianpi tawh Zomi Nam Ni Committee in anuai a bangin ma i pankhopding kong zawn uhhi.\nZomi Nam Ni adingin sum leh paai tampi mah kisam a I pan khop ngeina bangmah in tutung zong Khua kipawlna te panin RM 200 leh biakna Pawlpite panin RM 300 tawh mapang khawm dingin I kizawn hi.\nKawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah nong hawh/phak ham tang na ding un itna lianpi tawh kong zawn uh hi.\nMerchant Trade Bank Card Kibawl Tading\nDecember 26- Tuesday ni ciang Merchant Trade Company te ZAM hong pai in Bank Card hong bawlsak ding ahihmanin, a bawlnuam khempeuh in ZAM ah a kisam dingteng leh min sazian nong puak kholh nading un kong thei sak uh hi. 26 Dec ni mah in Card kingah pah ding a hih manin min a pia masa te a bawl masa hi pah ding, khupme te zong mek kul ahih manin off day na lak khol un. A kisam teng : Numin, Phone, Full address kician khat, UN copy, RM 200, Monday a kipan ki ap thei hi. Theihbeh nop a om leh : 03 2142 6659\nDecember 25, 2017 (Monday) ni pen Christmas ni a hih na tawh kizui in UNHCR zumpi kikhak ding hi.\nACTS ZATO KIKHAK DING\nDecember 24-25, 2017 (Sunday & Monday) ni nih sung ACTS zato kikhak ding hi.\nZAM PALAI TE THUNGET KIZOM\nKhasim ZAM palai te thunget khopna kizomto a, 21 December 2017 (Thursday) ni-in KL-SDA pawlpi kem siapa Ps Noel Cin in hong makaih hi. Siapa in Pasian kammal tawh thapiakna leh ZAM zum siksan in Zomi bup a ding deihsak thungetna hong neihsak ahih manin kilungdam in tha zong kingah mahmah hi. Topa’n siapa hong zat sak semsem tahen.\nUNHCR AH VAIDAWP NA KIKHAK\nUNHCR zumpi ah kalsim Thursday leh Friday ni ta a kihong den vaidawpna (Inquiry Counter) pen 05 January 2018 dong kikhak ding hi.\nREV. DR. DO SUAN MUNG TAWH HUN KIZANG KHAWM DING\nHong tung ding December 24-25 ni nih sung GZA makai pi khat ahi Rev. Dr. Do Suan Mung leh a zi in KL EBC pawlpi ah hunzatna hong nei ding ahih manin Zomi a kuama ciat ih ki thei sak sawn hi.\nKIMAT KIHEN NA TUAK LEH : Zomi te kimat kihen na tuak uh leh Sia Tuang Pu 016 254 4093 Sia Go Mang 018 202 1216\n1. Do Za Tung (Thalmual) IPR\n2. Thang Gin Mang (Phaiza) HUKM\n3. Peter Khan (Saizang HUKM\nZato lam tawh kisai in vai khat peuhpeuh na neih leh\nContact : Sia Khuppi 011 3563 2059\nSm CiiCing 0111 282 8482\nNa UN Vai Nakan Nuam hiam?\nNa UN vai lunghimawh in kannop dotnop khat peuhpeuh nanei hiam? UN Department tuamtuam ah laigelhsak nop na neih leh ZAM Member te ading mangenlo in ZAM zum pan lai kigelh sak theiden hi.\nUNHCR ZUM AH VAI DAWP THEIH NITE\nUNHCR zum ah vai tuamtuam te nadawp nop leh UN vai tuamtuam dawp/kan nuam te in Thursday leh Friday nite ah kidawp/kikan thei a, zingsang nai 7 lap hamtang leng hoih pen hi.\nZato lam tawh kisai vai naneih leh Monday, Tuesday leh Thursday nite ah zingsang 8:00AM pan 12:00 Noon sungin kipai thei hi.\nZAM ZUM AH KINGAH THEI LAIBU TENG\n1. English to Zomi Dictionary RM50\n2. Thuciamthak Zolai Laisiangtho RM30\n3. Kawllai Laisiangtho RM30\n4. Galhiam Labu RM30\n5. Zolai Simbu RM30\n6. Makaih Pilna Volume 2 RM30\n7. Tutmun Mikaangpau Sinna RM20\n8. Eden ah ciahkik ni RM15\n9. Cope Centenary Jubilee RM10\n10. Kristian Labu RM30\n11. Nisim Tongdam RM30\n12. Zonu Tongluan Magazine RM10\n13. Tongluan Zaitha RM30\n14. Ka Pian Sinthu RM30\n15. Zomi Ciiimnuai Tate La Namcin RM25\n16. ZYA Tin Jubilee Magazine RM50\n17. Zopaal Fashion Calender 2 RM10\n18. Cimphawng-1 RM20\n19. Gual Tawh Tan Bang Kim RM25\n20. Laisiangtho A Thu zui-in Khenna RM120\nChinese Ansai Setapak ah\nPasal citak 2\nNasep hun-Nai12 sung\nOffday-Kal1 1vei off\nKlang Lama Sen Ansai ah\nKhasum-Rm1200 -Rm1400 kikal\nOffday-Every Tuesday off\nNasep hun- Nai10 sung Omna pia-Anpia\nVoksa zuakna a ki gawm pasal citak Mi 6 kinawh deih\nSunggaibuluh Meh teh Mehgah zuakna\nVan tuamtuam Packing ding\nPasal citak Mi5 ki nawh deih\nNasep hun-8am-8pm nasep gimluat omlo\nOmna pia-An vaklo Offday-Kal 1 -1 vei off\nNasep tawh kisai :Sia Khuppi – 016 3838 014 01135632059\nDECEMBER 25 (CHRISTMAS) ni ZAM Zum kikhak ding hi.\nPrevious: Malaysia, Shah Alam ah Police te’n guta innbuluh sawm mi 2 kaplum\nNext: Biakbuk tungkhuh savun (Badger Skin)\nBang namte hiam i zuihzuih\nPasian’ Kammal Lungngaihna ~ Pu Thangboi\nRestaurant khatin numei te nawi agol aneu tungtawn in Discount pia\nTitanic Tembaw sungah ih theih khak loh thu om


url: =UNHCR pan MySejahtera ah appointment a late theiding :: ZOMI DAILY\nUNHCR pan MySejahtera ah appointment a late theiding\nposted on 12 July 2021 at 9:43 pm Lomkholna: News, Refugee, ZAM, Zomi\nUNHCR pan in MySejahtera ah appointment a late in theiding thu ong zasak uh. Appointment ni na ngah khitteh Nang ii appointment ni leh hun hoih tak en pha in ciamteh pah in.\nZatui kisun ding in na pai takteh appoinment hun tunma minute 30 bang i sap in tun sawm hamtang in. Tung baih lua in pai kei in bang hanghiam cih leh mi tamlua khading a, nang a dingin natna na ngah khakding lauhuai mahmah hi. Na paina lampi ah Palik, lam block cih te na tuak leh na MySejahtera tungah aom appointment lak in.\nTheihding 2013 hunlai in UN ngahkhin a kilaak kiksak te in COVID-19 vaccine appointment laakding vaitawh kisai in, UNHCR cidam nalam sai te in tuate vaiding koicibang in covid-19 vaccine kisut theih na ding a geelvaihawm laitak uh hi in, 2013 UN ngahsa ki laakkik sakte a ding in tawmvei ngaktentan laiding cih Zong honglim vaikhak mahmah hi,\nCommunity card ZAM Card tawhzong Covid-19 vaccine appointment la in a kisunsun khinzong honkhat mah omta in , ZAM card tawi akisun laiding te in zong appointment ni napai takteh UN siauhna laidalpi tawi hamtang in,\nTuabaan ah MySejahtera pan in COVID-19 vaccine kisut na ding appointment ngahna pi in, appointment ong piakna mun na tuntak teh, cidam nalam thu neite in ong sangzolo in ong ciahsak kik khak leh aman lang in ZAM ah ong zasak pah un.\nCovid natna hong kiam lohna leh MCOs hangin UNHCR zum in pongman in na kisem theih nai lo hi. UNHCR card tettan bei te leh a mangsak te zong tettan kituu sak thei nailo hi.\nTua tungtawn in UNHCR zum pan in tettan a bei sa UNHCR Card/Laidal te pen a tettan tuu theih ni dong a hinglai/nungta lai in kiciamteh ding hi cih tangko na khat ki nei khin hi. UNHCR tettan a bei te in hih a nuai a link ah mek in UNHCR pan in tangkona laidal pen kila thei ding hi.\nMalaysia gam sung Zomite omna veng tuamtuam ah Kumpi thunei te in lockdown(Sikhauling tawh umna)hong bawl leh tua veng a om ZAM veng makai te tungah\nDate of Birth (Suakni/Kha/ Kum)\nCard No. (Card tawi khat peuhpeuh)\nMore: Malaysia, Kuala Lumpur khuapi sungah meileng 2 kiphukha, mi 210 val liam\nte na piak sak un. Hih vai te tawh kisai in UNHCR zum tawh zong kithuza in amau lam pan in zong “panpih theih a om leh hong panpih ding hi ung” hong ci uh hi. Pasian in mimal kim hong ompih ciat tahen. Theih ding : Kipawlna dang khat ah min sazian i piak khit leh a dang khat ah piak kik kul nawnlo hi. ZAM iNFO\nPrevious: Saul leh David tawh tulai Kawlgam kinmun etka ~ Pu Thangboi\nNext: Covid Test mawkmawk ken


url: =Hallo Zogam – 4 ~ T. Sawm Lian :: ZOMI DAILY\nposted on 21 December 2016 at 3:00 am Lomkholna: Article, Sawmlian\nGun panin dingkhia kikin, nidang hun hi leh a kikah to pah ding kimlai, lampi thumvei a kivial khit ciangin Lamzang kitung a, Lamzang khua sunga hai kungte zong gol thei mahmah ta hi. Lamzang khua sunga lampi zong lian mahmah ta-in, a suk lua leh a to lua om lo hi. Lamzang khua-ah Zomite adinga mi thupi khat phawkden nadingin innpi kilam pen lampi panin kigalmuh thei a, ‘T’ kician taka kigelh a kimu pen bang cihna ahi diam cih ka ngaihsun a, ‘H’ pen Hall cihna hi dingin ka ngaihsun hi. Nidang huna Zomite adinga nasem taktakte pahtawi nadingin hih bang a kibawl pen thupi ka sa hi. Zomite zong khantohna maan takin kikhangto ahih manin hih bang thu lianpi kivaihawm thei ahi cih ka phawk a, kiselselna leh kithutuaklohna hangin minam sungah meetna bangmah om loin, hih innpi in a khangto minam dangte mah bangin Zomite lakah kipahtawi siamna om ta hi, cih kilangsak ka sa hi.\nLamzang panin zong to kah veva loin, khatvei a kivial khit ciangin Gawng khuasungah mawtaw lampi paita a, a dim tekin mawtaw in van a puak hangin zo mahmah lel hi. Gawng khua sung panin to kah hiaihiai kik a, Sakollam ah suakto hi. Lamdung tengah inn om zihziah a, lampi leh nidanga Tedim khuapi kikal tengah inn dim zihziahin, suah lam mah bangin tum lamah zong inn na tam mahmah ta hi. A mual kimvelin Zomite inn bekbek om zihziah a, zan bangin a kipai hi leh, tang ziahziah ding a, etlawm mahmah ding hi; suna muh pak sangin!\nKa tun nading Sakollam a hotelah ka tuanpihnu tawh kumin, amau inn zong ka tun nading panin gamla lo ahih manin khe tawh hong paisan a, ‘business card’ ahi zongin, kithuzak kik nading bangmah ka ngaihsutloh lam ka nung phawk a, tua bang ‘mood’ ah om man nawn loin Zogam khuapi’ Tedim ii khantohna in ka ngaihsutna liansak zaw ahih ding ka lamen hi. Kei zong hotel ah lutin, ka kisil khit ciangin khuadak dingin inn tungah ka kah to a, ka tunna inn pen tua kiima innte lakah a sangpen ahih manin muh theih ding tampi om hi. Khua ka hek kawikawi leh Tedim khuapi ii khantoh dan leh, innte zong a thak sitset tawh kibangin zong (colour) hoih takin kizut sitset hi. Kumpi hoihin, mipite itna tak tawh makaih uh ahih manin leh, a sepkhop siamna uh hangin hih bang khantohna om hi dingin ka ngaihsun a, pankhop pen hatna ahihna leh, pankhop a siam minam pen leitungah mite in zahtakin, gualtung tuang ding uh hi, cih kilang ka sa hi.\nTedim khuapi sung pen Kawlpi leh Ciau lampi in tawnsuak ahih manin lampi kianga innte zong hoih thei mahmah a, inn khempeuh pen vanzuakna leh niangtui zuakna pan kipan, ann leh giahna ciang dongin kizang khin hi. Ciau tawna India gama lama van lut ding khempeuh pen Tedim-ah khawl uh ahih manin tua zin le lengte hangin hamphatna lianpi Tedim mipite in ngah uh a, a lang lamah a hoih het lo pumpi kizuakna nadongin om kha ding hi! Bangbang ahi zongin, khantohna a om ciangin mihingte lakah sepdan (impact) nihta om zel hi. A meetpih, a hauh lawh, a phattuampih tampi a om mah bangin a sia lama amau tungah tua khantohna-in na a sep zong om veve hi.\nTedim khualai zanga galkapte omna leh huang zapi a nei lutolte omna tengah Zogam kumpi zum tuamtuam om zihziah a, Zomi mipil misiam tampi takin Zogam khantoh semsem nadingin na sem ziahziah uh hi. Zogam kumpi nuaia Art & Culture Department zumpi-ah ka vak leh, tanglai van tuamtuam leh Zomite van-gilte a kikoihna-ah nasemte khatin hong vakpih a, Zomite van-gil tuamtuam ka muh ngeiloh tampi na om hi. Zogam sunga thupiang tuamtuamte tawh kisai-in a thu leh maan tampi na om a, ka etet leh Cope Kum Za Pawi, 2010 maan leh a khatveina Zosuan Tuailai Khawmpi, 2013 maante lakah ka kimu kha citciat a, aw, hua hun lai khawngin naupang lai sing maw, ciin hong paipih siapa kiangah keimah ka hihna ka maan etna-ah ka hilh hi. Tangthu leh hun manpha a hunzatzia kepcinna pen a manphatna i theih kei a, i mawk beisaksak leh nidang ciangin i tu, i tate in hong mawhsak ding uh hi, ciin hih huna hun zatzia kician taka a kicepteh manin, tua hun laia vaisaite pil ka sa mahmah hi.\nArt & Culture department nasep tuamtuam hong kithuahpihpa in hong gen a, Cultural Meet ci-in Zomite ngeina lam leh thu le la tawh kidemna limci takin khua tuamtuamah Zogam kumpi in a saina thu-uh ahi zongin, Tuipi gal dongah Zomite ngeina laam hoih nonote Zogam kumpi sawlna tawh Zomi lia leh tangte in lakkhia zelzel uh ahihna, Zogam a mun minthang leh min neite kemcing dinga a mapannate uh ahi zong, ngeina vante leh van-gilte nakpi takin kaikhawmin, a thei nai lo Zomi khangthakte in a muh theih nading un a hanciamna uh hong gen hi. Zomite nidang laia a nuntakzia uh khangthakte in a theih nadinga hih banga van-gil leh thu le la hoih a vaihawmna uh thupi ka sa hi.\nArt & Culture nuaia misiamte in Zomite tangthu a kanna uh laibu in a kibawlte zong honpi khat na kem uh a, tua banga a kan ngiat dingin Zomi mipil bangzah hiam in tua deparment ah sem uh hi. Hun khat laia Mizogam lama Art & Culture departmentte kalsuan bangin, Publication Board om a, tuate in laibu hoih nono, sum le pai haksatna hanga a bawl zo lote in a bawl theih nadingun hanciampih uh ahih manin laibu zong tam mahmah ta hi. Tua banah, Zogam kumpi sum tawh laibu manpha tampi a lomlomin lei uh a, tuapen khua tuamtuama laibusal (library) adingin a khawnkhongin hawm uh ahih manin laibu bawlte adingin manpha mahmah hi. Tua banah Zogam sungah laibu om zihziah ahih manin, tuate tungtawnin Zomite in nek le tak zonna-ah phattuamna tampi ngah uh a, kampau-mukpau kilawm, leh thu theihna tampi ngah uh hi. Laibu manphatna leh lai nasep theihzia kitheician mahmah ahih manin a nasepna uh thupi mahmah hi. Zolai hangin Zogam sungah Zomi, mipil misiamte in kumpi-ah nasepna ngah theita ahih manin khangthakte lungsimah Zolai siam ding a hanciamna lianpi a om ding ka lamen hi.\nHun khat lai-a a kilunggulh mahmah, nisima thupiangte mipite in a sim pahpah theih nadingun nisima suak thukizakna (daily newspaper) bangzah hiam Tedim ah om ahih manin lungdamhuai sa ing. Tua banga laihawm a saite adingin kumpi in zong hanciampih mahmah a, advertisement pan kipan, a sem a bawlte adingin hamphatna lianpipi bawlsak uh hi. Zogam Journalist Association ci-in kipawlna kician tak, Zogam sunga khua tuamtuam a lai lam saite’ kipawlkhopna om a, Zogam sung leh leitung mun tuamtuama thupiangte kihilhtuahin, amaute pankhop siamna hangin Zogam sunga Zomite in thuthak leh theihhuai thu manpha nonote za pahpah hi.\nSport Ministry lamin zong nakpi takin hanciam uh a, Zogam sunga Zomi, talent nei hoih mahmah, kimawl siam mahmahte zongkhia-in, leitungbup-ah a kidawk dingin nakpi takin hanciam uh hi. Kam Hau Stadium kici, Sakollam-a pen tungkhuh a nei, a kiim a kiangah mipite tut nading lianpi in kibawl a, a tualpi sungah kiak lem (artificial turf) kiphah ahih manin khangthak tukpeng uukte adingin nuam mahmah ding hi.\nZogam galkapte zong tha lian, pil tuak mahmah uh a, US Navy Seals Team 6 mah bangin om gemgam uh ahih manin hopih ding zong nuam ka sa kei hi. Thahatlai hun hi leh, tha le ngal sit loin, ka thagui-thatangte hih mite tawh Zogam adingin zang nuam sing e, ciin ka ngaihsun hi.\nKa vak kawikawi leh, ka upmawh sangin Tedim khua sungah hotel na tam zaw hi. Mihing zong tam mahmah mawk hi. Bang hang hi ding hiam cih ka dot leh, Tedim-ah inntekte leh zin le leng mahmah tam hi. Zogam huihsiang dik ding bekbekin zong mun gamla pipan mi hong pai mawk uh hi, ciin dawnna ka za hi. “Aw, Pasian hong piaksa huih siangtho bekbekin zong, Zogam adingin sum tampi hong muhsak hi mawk veh e” ciin, lungdam na mel a thei lo, huih siangtho hanga mi hau tampi a om ding ka dah mahmah hi. Lamdang mahmah hi. Mi pawlkhat pen, amau nekzonna leh nekmuhna ahi, nuamsa taka a nuntak theihna uh Pasian bawlsa tui siangthote, huih siangthote leh singkung lopate zong itna mel thei loin om mawk uh hi.\nTedim khua lai zangah inn lianpi khat om a, bang inn hiam cih thei nuamin a kiangah ka pai leh Cope topa phawkdenna innpi na hi hi. Gol mahmah a, a sungah ka lut leh siangtho sitsetin, tutna nuam nono na dim zihziah a, khuasung mite kimuhkhopna khatpeuh a om ciangin kilimzat mahmah hi, cih kilang hi. Cope topa hong pai zawh kum za cin pawi, 2010 November kha-a a kizat hunin, tutna zong om lo, Coat Suit tawh leilakah tut ding lah hi lo, a gimhuai dan ka ngaihsut kik ciangin, khawmpi khatpeuh om leh, nuam leh tawldam takin kitu thei ding hi tah, ka ci hi.\nHun khat lai bang loin biakinn tam zeizai nawn lo a, a omsunte lian thei mahmah hi. Upzia leh paizia kibangte pawlpi khatah kigawmkhawm uh ahih manin biakinn lian thei mahmah hi. Khristian taktak, upna maan tak tawh Zomite nungta uh a, makai hih utman peuh, makaite tawh kilemloh man peuh ahih kei leh, pawlpi sunga mi khat tawh kilemlohna hanga pawl tuam sat om nawn lo hi. Mi a tamzawte in Jesu tawh a kizopna uh thupingaihsut uh ahih manin, leitung nuntakna-ah thupina, vangliatna, leh gualzawhna sawm luatin nei lo uh hi. Tua in ki-itna leh kilemna, kithutuakna piangsakin, Zomite thu-upzia zong nakpi takin a hoih manin kilamdangsak hi. Ki-itna tak tawh nuntakkhop diamdiamna munah, khantoh baih a, mipite in nuamsa uh hi.\nPawlpi tuamtuam bel bangzah hiam om lai veve hi. Ahi zongin, pawlpi tuamtuamte in amau pawlpi milip tam nading lam sangin, pawlpite sep ding tak Kha mangthangte awlmawhzaw ta uh ahih manin pawlpi hanga buaina tam lo hi. ‘Pawlpi milip tam nading deihna hanga kamsang kineih peuh, thungen lawhcing thei a kineih peuh om lo ahih manin Zogam sungah a kisam het lo a kisiansuahna peuh, gan gawhna cih peuh om nawn loin, Jesu sisanin a umte mawhsa siangsak khin zo a, a dang sisan kisam nawn lo hi, cih kitheician mahmah hi’. Tua banah, gammial nasepna lamah, pawlpi tuamtuamte panghuanin nasemkhawm thei ta uh ahih manin na lianpi sem thei hi. Hizaha kipumkhatna manphatna thei baihin, pawlpite sep ding tak semkhawm diamdiam hi leng manpha zen si’n teh, i kalsuanna sa-a i kithutuaklohna hunte pammaih lua, ci-in mi tampi in gen hi.\nLai Siangtho sungah, thukham lianpi nih a gen, lungsim khempeuh, ngaihsutna khempeuh, leh pilna khempeuh tawh Pasian it ding leh, eimah i ki-it bangin i vengte it ding, cih pana piangkhia thukham tuamtuamte pen a taktakin kizang ahihna muh theihin om hi. Bang hang hiam cih leh, Zomite in itna nei hi. Itna nei napi’n kua’n midangte siatna bawl ding, i it mahmahte van kuan gu ding, kua’n i it mahmahte that ding, kua i it mahmahte tawh kikhenkhen ding….. tua ahih manin a huampi-in, Zomite’ thu-upzia pen hoih mahmah hi, cih ding hi. Nidang huna siatna tuamtuam hong tungte pen itna i neihloh man hi a, khat le khat in lungsim takpi tawh itna a neihna munah Pasian lim le mel kilang a, nuntak nuam hi, cih kimu thei hi.\nPrevious: Germany khuapi Berlin Truck tawh kisuam ~ TK Lian\nNext: China in US te tuinuai tuithe vanleng amatsak uh piakik ta ~ TK Lian\nZomi Cup 2017 vai pulakna ~ ZAM iNFO\nUS gamsung khualzinna pawlkhat – 17\nSatellite encik te’n US Air Force te Satellite mu ~ TK Lian


url: =Thal lam cil siat ei tung hong tu :: ZOMI DAILY\nposted on 2 March 2015 at 9:52 pm Lomkholna: Article, Biakna, SuanghDal\nKhangluite in thal lam cil siat eimau lam hong tu kik na ci uh hi. Upna thu a kigen ciangin zong thu-um lo mite in a zuih zawh het loh uh thukham kal nuam se uh hi. A langkhat leuleu ah zatepna, zudawnna, khaini-sahdah kunzaa muamna le zakaang zatna cihte tawh vangam kitaan pah hi kei a ci tengin zong thukham (10) hong kal se ding uh hi.\nTua bangin upna thu ah a kician nai lo mite in gamtatna hi, sepna hi, thalawh a kul hi, thukham (10)te zuih zawh kei leh vangam kitung lo ding hi ci kik kawikawi thei uh hi. Mawhna hanga Jesuh ong tatkhiat lungdamna singlamteh thu tawh kisai ah upna thu nuaisiah-in gamtat hoihna a bulphuh teng pen zu a ngawl zo lo, za-kunzaa le khaini-sadah a kidek zo lo, mite sangin thumaan aa a nungta zo zaw tuan dek lo mi teng kek hi zaw sawp den thei uh hi.\nKhangluite’n langbawm a ek aa awk a cih dan hi a, tua bang mite mahmah in thukham a zuihzawh lohna uh a kam un tetti a pangpang hi gige a, thukham zuih zawh sitset lohna tawh vangam kilut lo ding ahih manin amau mahmah zong vanggam lut thei lo ding ahihna uh thumaan a gengen zong ahi uh hi. Upna bek tawh vangam kingah thei ding hi a ci pawlkhatte leuleu in zong zatep lai, zudawn lai na hih manin na upna maan ken teh ci-in tatkhiatna thu pen gamtatna le thalawhna mah suah kik zelzel uh hi.\nThu-ummite in zatep thei zu dawn thei cihna hi loin, a genbaang lo gamtat hoih zawhna kuamah in nei lo, no not one cih nopna hi masa hi. Tua bangin gamtatna, sepna, zuihzawhna le thalawh zawhna saktheih bel-a a nei mite tungah a thal lam cil siat amau tung mah ah tu kik den lel hi. Thal lam cil siat ei tung hong tu kik hi.\nMihingte in ih upna kinuntakpih tek hi. Ih up zawkzawk thu ah ih lungsim kinga sakin a nungta a gamtang kihi gige den hi. Gamtatna tawh dikna kingah cih thu bulphuhna pen uplohna hi zaw hi. A maan zaw thu upna pen Upna kici bek hi. Gamtatna tawh Pasian’ maipha kingah\ncih pen eite’ adingin a maan zo nawn lo thu ahi hi. Tua ahih manin gamtatna tawh dikna kingah zo lo cih ki-upna pen upna maan ahi ta hi. A up huai thu ah ki-um nuam loin, a up huai lo thu teng ah kilu phumna pen kiphatsakna ahi hi.\nA maan zaw thu le ih kinial theih loh ding thu-in kuamah in gamtatna tawh Pasian’ maipha kimu lo hi cih thu ahi ta hi. Maan na sa hia leh? Maan na sak keileh na bulphuh zawk zawk thu pen nang adingin thukhenna tetti hong hi ding hi. Thal lam cilsiat ei’ tung hong tu kik hi. Hih thu tawh kisai in Lai Siangtho in, “Thukham laibu sunga kigelh khempeuh a vekpi-in a zuikhin tawntung lote in Pasian’ samsiatna thuak hi,” ci ahih manin Thukham a suangte pen samsiatna a ngah mite ahi uh hi (Galati 3: 10) na ci hi. Upna tawh dikna ih ngah khit ciangin bel gamtat hoihna a delhdelh dingte ih hi uh hi. No one can attain perfection here on earth but perfection can be pursuable.\nPrevious: Ngaihsut huai thu\nNext: Makai lianpi na hih nading, laibu nakpi in asim khat nahih kul hi


url: =THALMUAL KHUASAT ZAWH KUM 100 (Century) HUAM SUNG HAUSA SEMTE\n1) Pu Vum Pau (Sukte) 1896-1926 dong kum 20 sung khuasung ki-ukna lam-ah Hausa.\n2) Pu Eng Ngul (Halkik) 1896-1926 dong kum 20 sung mun le gam lam-ah Hausa.\n3) Pu Pau Za Thang (Sukte) 1926-1929\n4) Pu Dam Pum (Halkik) 1929-1939\n5) Pu Vial Za Do (Halkik) 1939-1940\n6) Pu Thong Kho Gin (Sukte) 1940-1948\n7) Pu Zel Kho Thang (Buansing) 1948-1965\n8) Pu Vial Khan Thang (Buansing) 1965-1966\n9) Pu Cin Khan Suan (Munvungh) 1966-1978\n10) PuKham Za Nang (Tangpua) 1978-1981\n11) Pu Pau Za Go (Sukte) 1981-1985\n12) Pu On Khan Nang (Gualnam) 1985-1988\n13) Pu Tun Khan Kap (Buansing) 1988-1991\n14) Pu Cin Za Go (Milun) 1991-1995\n15) Pu Do Khan Gin (Hatzaw) 1995-1996\n16) Pu Gin Khan Mang (Tangpua) 1996-2005\n17) Pu Kam Khan Cin (Buansing) 2005-2007\n18) Pu Kam Khan Mung (Buansing) 2007 pan\nA MADAWK HAUSA SEM MASATE’ TANGTHU\nHausa Pu Vum Pau (Sukte)\nValvum khua-ateeng Pu Khup Pau le Pi Za Ciin te’ sung pan a piang tapa-ahi hi. Valvum khua pan Kaptel, Hiang Awn khuate-ah a teen khit ciangin, tualgal le Kaptel khua kihal huhau in Hiang Awn nusia-in Muallum na tung leuleu uh hi. Muallum khua-ah Khawhsa(tuk) 3 vei a tun khit ciangin Muallum nusia in Thalmual khuasat khawm uh hi.\n1926 kumin Pu Vum Pau in leitung nusia hi. Amah a sih ciangin a tapa, Pu Pau Za Thang in Thalmual Hausa zom hi.\nGin Za Lal\nPrevious Post: « 1991 khua kisiatciang huhna ki ngahte\nNext Post: Hausa sem masa te ~ Pu Dam Pum (1929 -1939) »


url: =Zi leh Pasal neihin hunnei. Agelh - Khoi Lam Thang - Laibu Saal\nHome > Thuluui/Articles > Zi leh Pasal neihin hunnei. Agelh - Khoi Lam Thang\nZi leh Pasal neihin hunnei. Agelh - Khoi Lam Thang\nZi leh Pasal neihin hunnei\nAgelh - Khoi Lam Thang\nNa sawm taktak leh!\nZi leh pasal neih na sawm takpi leh zangkhai ngaihsut kei in. Khatvei anneek ding nangawn thu a ngen masa ciatciat Khristiante adingin khantawn koppih ding thu-ah nakpi takin thungetna kisam hi.\nZi leh pasal na neih sawmna bang hang hiam, tamveipi ngaihsun pha kikkik in. Innkuan sung nopsakloh man peuh, mite hong hanthot man peuh leh naupaai kha na hih man peuhin kiteen ding na hih leh khuanung buainate hong tun ciangin kantan zawh nang haksa ding hi.\nNa lungsim takpi tawh na it takpi mah a hiam? Amah tawh nuntaak lampi-ah tonkhawm zawh (theih) sawm takpi mah na hiam? Seemkhawm, nuikhawm, hawm-khawm ding, suan leh khak neikhawm taktak dingin na khensat ngam hiam? Na dang khempeuh peelin amah bek beelin nupa suak dingin na kibuppiak ngam takpi ding hiam?\nKiteeng cih pen pasal khat leh numei khat amau lungsim kizawhna tawh nungta khawm dinga khensatna hi a, kumpi thukhun (Dan) tawh zong a kizom ahi hi. Nihgeel kikalah seelsim om nawnlo, haksatna kitheihpih, deihdan duhdan kitelsiam a, nuntaakkhopna ahi hi. Nungak leh tangval mi nih hi nawnlo, pumkhat hi ta uh ahih manin tuamtat nawnlo ding uh a, kigawmin nungta ding uh hi. Khatkia thu tawh nungta loin, sungthu pua-thu kikumkhawm vaihawmkhawm ding uh ahi hi.\nA manpha pen Moken\nMothak khat om leh ? moken bang a hia??cih kidong thei hamtang hi. Nu leh pate a hauh leh moken manpha tampipi keng thei hi. Moken a manphatzia sum leh pai, kham leh guunte (gold & silver) tawh teh masa kei ni. Nungak siangtho (virgin) I hihna i pasal tungah a manpha pen i Moken dingin koih tuam sinsen ni.\nNungak khat adingin a tenpih a pasal pen a luppih a masa bel pasal hi hen la, tangval in zong a zi pen a luppih numei a masa bel hi leh deihhuai pen hi. Tua in nupa kikal nopsakna bukimsak a, nulepa (sex) kilunggulhna khempeuh kicingsak hi. Nulepa kilametna khempeuh amau kikal bekah kinga ahih manin ki-itna khangsak seemseem hi.\nVaite a kiten uh ciangin a lupkhop masak nading uh lupna delhphah puan a kang dildel phahsak uh a, zingsang ciang a nit (sisan baang) leh a teekte (pasal nulepa) angtang mahmah uh hi. Sisan a baan kei leh kitelkhialhna tampi piang thei hi, kici hi.\nTulai leitung khuahun paizia en leng, nungak tangvalte a utut-un lumkhawm pahpah lel uh hi. A kicimtak khit uh ciang ki-akgualkhen ziauziau thei lai hi. Tua bang nungak-tangvalte in zi neiin pasal a neih taktak uh ciangin lungkim takin nuamsa thei nawnlo uh hi. Lawpna leh lametna kileep kiciam zo ahih manun nulepa nopsakna bucing thei nawnlo hi. A nungsang ciangin nupa kikhenna dong piang thei hi. Nungak Siangtho na hihna na Moken manpha pen dingin khensat in. Tangvalte zong ee… Zi leh Pasal neih in hun nei Leitung nuntaak haksatna leh khantohna delhna hangin sumlepai zong-in leitung gam khempeuh phialah Zomite i kithehthaang hi. Sumlepai i zonzonna lamah zi neih pasal neih ding don kha (man) loin, ni leh khate hong bei beibei a, I kumte hong tam hanhan hi.\nTangval zi nei hakte Tangvalpi, Tangvalkhaat, Lengkul cih bangin genna tuamtuam i nei hi. Nidanglai in tangval khat kum 25 bang a val leh tangvalpi-in kingaihsun hi. Tuhun ciangin kong pua piala pilna, hauhna zon hun, hanciam hun hi ta ahih manin tulai hun tawh kituak dingin tangvalpi i cihte kum 40 tungsiahte ci pong phot dih ni.\nTangvalpite in amau kum tawh kituak nungakte pen haam sa lua vial uh hi. Nungak moi-nonote mah en tantan veve uh hi. Pawlkhatte bang Siapa na zip kaito in!cih tangthu bang dana a maizumpih uh om thei hi. Ahi zongin a ham leh a moi kikop ding pen lungsim luanzia kituak ding haksa hi. Zawl va heel sun lezong,? ong it ing? a va cih ding haksa sa mahmah hi.\nTangvalpite in zi deih mahmah uh napi, zi neih taktak ding khensat haksa sa thei uh hi. Zi neih hak zong suan leh khak zekai hi, cih thei napi, zawlthu gen ding pan ngamlo uh hi. Kivaihawmsak leh niallo napi, mi?vaihawmsak ahih ding maizumhuai sa-in thangpaih lak thei zawsop uh hi.\nZawlthu genpih sawm leng ciamnuih peuh tawh hong dawng ziauziau thei hi. A kisapzia genpih leng, a genpihte sangin theizaw, gensiam zawlai thei hi. Hih bang lungpuakzia pen mikim ahih kholloh hangin a tamzaw ah man (dik) ding hi.\nTangvalpite in zi nei leh, a zi it mahmah phadiak uh a, kum 40 khit ciang bangin ta nei pan leh it cihtak it in, a zi bang keemsak man lo liang uh, kici hi. A zi neih hak bang kua ngawh ding cih hilo napi, kinungsik phial mawk thei hi.\nNidanglaiin kum 20 val peuh leh, numeite nungakpi danin kituat hi ta leh, tunhun adingin kum 35 tungsiah nungakpi dingin seh dih ni. Tangval khat in a lawmpa kiangah ?ua nu na teenpih sawm, a kum tam ta lua hi lo maw?a cih leh, kumtam khin taleh lungkiat a sawmlopa in ?hamawh kei, a guh peh ding hi kei?cihsan ziau hi. A lawmpa in ? guh peh ding ding bel hi kei mah ven, a tui kang thei ei ve?ciin thuk kik leuleu hi. Hihmah hi, pasal neih in ?un?nei a, hong kheng thei hih tuak hi.\nNungak hun beina in nupi (zi) hihna hi a, sanggam pasal muanhuai sawm na nei phial zongin pasal na neih kei leh nuntaak bucing thei taktak lo, vaang kim thei lo hi. Na hat lai, na zon zawh laiin keilekei ding thei lel ing, na cih hangin nu leh pa? hong nusiat khit, sanggam pasalte in zi leh ta hong neih khit ciangin na ngaihsutna hong kikhel veve ding hi.\nTua i cih hangin, pasal neite peuhpeuh?a nuntaakna uh bucing pah, vaangnei pah cihna zong hi khin samlo hi.?ih nu banga pasal ka neih sangin nungakpi in ka om mah manpha sazaw ing?a ci khawng zong kiza thei zelzel hi. Nungakpi a tamzawte pen ?i deihloh, ngaihloh?na hi tuamlo uh a, lawmngaih tawh kikhen ngeia lungtang kitamsate, a khensat ngamlote leh nulepa khualna (thumanna) tawh pasal nei ngamlo (upente hi deuh) zong hi thei hi.\nBangbang i ci zongin, hunsau ading a ngaihsut uh ciangin pasal neih ding mah hi, cizaw uh hi. Numei in va pat masak ding taktak piang thei salo uh hi. Tangvalte hong pat ding ngak gige uh hi. A heel om leh ?i ngaih ki-angtangsak thei?a, a lungsim tawngah lungkim mahmah uh hi. A dinmun (a hihna) thupi simsaksiam peuh lecin hong neumuh tuanlo ding hi.\nDeih teel thei ding na hih leh\nHih bang kawmkalah tulai zi zon pasal zon ding zong a ol hetlo thukhat ahi hi. Ahi zongin zi leh pasal ding a teelthei ding dinmun na hih leh, a nuaia thute lungngai kawm in:\n1. Ka ki-it tuak thei ding uh hiam?\n2. Nuntakna ding a kician hiam?\n3. Biakna upna a kibang hiam?\n4. Innkuan nuntaknopzia a kibang hiam?\n5. Ngimna leh deihzia a kibang hiam?\n6. Lungsim tawng kipia thei ding hiam?\n7. I innkuanpih ciat in hong theihpih hiam?\n8. Kei tawh a kituak hiam?\n9. Amah tawh ka kituak hiam?\nVuntham melhoihna siksanin zi leh pasal ding teelhuai lo hi. Hoihna i cih a ente? khensat hi a, a hunhunin kikhelkhel thei hi. lungsim hoihna in a khang a khanga a kizom suak ding khaici ahi hi. Lam khatah, melhoihte a lungsim uh zong hoih pah lel a, melhoih napi lungsim sia tawm hi.\nMelsiate a lungsim uh zong sia nuam deuh se a, melsia napi lungsim hoih tawm hi. Melhoih a lungsim hoih i ngah zawh kei leh, meisia lungsim hoih telhuai lai hi. melsiat leh lungsim siat a thuahkhop sangin melhoih leh lungsim siat a thuahte hoihzaw deuh ding hi.\nKhangnote in lawmngaihthu tam veipi ngaihsun pha kikkik leuh khiallo zaw hi. Khentat buatbuat kei in. Dot theih upate pastor-te kikuppih in. Khangmoi lua zi neih pasal neih pen pilna hauhna zon theihna ding hun manpha teng innkuan vaiah bei khin ahih manin a nung ciang haksatna tuak thei deuhse uh hi. Nungakpi leh tangvalpite in ?hensat ngamloh buaina?lel pen uh a, deih teel luate vaal suak thei ahih manin kum tamsa na hih leh khensat ngam lel in.\n“Na it ma in teel masa in la,\nNa teel khit ciang it in;\nNa it khit ciang teel nawn ken” – Job Thawngno\n“Sihna in hong khen mateng” laibu.\nItem Reviewed: Zi leh Pasal neihin hunnei. Agelh - Khoi Lam Thang Description: Rating: 5 Reviewed By: Cinpu Zomi


url: =Indonesia gamsung aom innkhat ii atungbek ah guahzu in lamdang kisa mahmah :: ZOMI DAILY\nposted on 30 August 2017 at 11:34 pm Lomkholna: Indonesia, News, Sawltak, World\nIndonesia gamsung aom innkhat ii atungbek ah guah zuziahziah in amundang ah zuvetlo ahih manin, lamdang kisamahmah cih Bernama News pan kizasawn hi. Tua innpen South Jakarta, Tebet vengsung aom ahihi. (Atung a Photo pen guah azukna inn ahihi)\nAbeisa Saturday ni in thupiang hi a, hihbangdan nalamdang pen ombel omthei kici a, ahi zongin leitungah alamdang leh aom pakpaklo thulamdangpi “natural phenomenon” khat ahihi.\nIndonesia Meteorology, Climatology and Geophysics Agency (BMKG) panin thunei khatinzong hihthu tawh kisai in genkhiatna nei cihi. BMKG Information Center panin makaipi ahi Mulyono Prabowo in hihbang thupiang, nalamdang pen piangpakpaklo, om pakpak hetlo hi ci’n genkhia hi.\nAhi zongin South Jakarta, Jalan Tebet Barat Dalam 1 aom 5×5 Meter azai innkhat ii atungah nai 6 sungbang guahzuziahziah ahih manin, lamdang kisamahmah cihi.\nIndonesia gamsung ah khuahun samahmah in, gam akeu mahmah laitak “hot & dry weather” hi a, hih thupiang pen lamdang kisa in, Social Media tungahzong ki thehzakpah zihziah cihi.\nVideo: Rainfall over one house only in Jakarta neighbourhood, a rare phenomenon\nBMKG Information Center pan thunei te genna ah hihthu apianlaitak khuahun aki etciang in mei “Cloud” pen 700 meter leh 1 kilometer kikalbang asanna “height” omding in ki ummawh, Study kibawlna tungtawn in ki mukhia cihi.\nInnneipa ahihleh hih a inntungah guah azuk ziahziahhun laitak in avengpa tawh innsung ah Chess akimawl uh cihi. Guahzuk kipatpen nitaklam 6:30pm hunpawl panin zankim “midnight” dong azusuak cihi.\nGuahzuk akipatcillam in innteekpa’n ama inntungbek ah azuklam theiseselo a, innsung ah avengpa tawh Chess kimawl in omhithiat uh cihi. Avengsung teng khempeuh ah guahzu hilelding in angei mahbangin tuatlel a, ahi zongin akhuanung ah ama inntungbek ah guahzu ahihlam theipan cihi.\nHih thupiang pen na upkeileh hong pumnialgawp pahpah sawmkei unla, Manglai tawh akigelh “Rainfall over one house only in Jakarta neighbourhood, a rare phenomenon” cih thulu khawngzong nasim kawikawi phot un. Thulamdang khatpeuh akigelh ciangin lamdanglualeh pawlkhat in umlo pongmawk in, pumnial gawpthei uhhi. Ih pumnialma in tawmkhat kancianbawl masa leng, ih hailuatlam kilanglo zawdeuh hi 🙂 Thulamdang pen “Weird News” kici a, uphuailo dekdekphial mahhi. Sawltak #zomidaily\nPrevious: South Korea ah Sangsiama khatin sangnaupang pasalno khat buan ci’n thu kibawl\nNext: Inndawl 25 Floor pan Lift kisia in aki hotkhiatsawm pasal khat kiasuk in si


url: =Zomi ka hi aa, Zomi ka it hi ~ Nicholas Pau :: ZOMI DAILY\nZomi ka it na in, Zomi a hi lo te muhdahna a hi kei hi. Zomi te tawh a ki lawmta thei, a ki ho thei, Political a vaihawm khawm thei, minam vai Ethnicity ong thupiit bawl thei, Freedom, Federal a kemcing thei ding khempeuh, Burman a hi zong, kuakua a hi zong, lawm bang in, ka it hi. Bang hang Zomi ka it man hi.\nA hi zong in, Zomi te a muhdah te, Zomi te a en neu te, Zomi te a ong deidan te, Zomi te ong beimang sak nuam te, Zomi te ong Spy te, Zomi te ong sutuah te, Democracy movement cici pong aa, Federal a nawl khinkhin te, Majority rule thupiit bawl keei na pi uh in, Minority Rights a thusim lo te, Zomi te a it lo te, ka it kei hi. Bang hang, Zomi ka it man hi.\nZomi ka hih nang neih le lamh, sum le pai tawh a tan ka hi kei aa, Zogam pan ka khan’ khiat khak man leh ka khan’ khiat khak lo’ man a hi zenzen kei hi. Zomi ka hih na in, ong piang sak Pasian, Topa ong guat ka Zomi sisan hang ahi hi.\nZomi ka it nang pilna sang, Degree sang, ka ki sam kei aa, min mai aa thuah ding Title lian pipi ka kisam tuan kei hi. Dollar tampi zong ka ki sam tuan kei hi. Zomi ka it nang, a ki sam khat in, Zomi nuntakna le hin’khua ka it theihna, ka Zomi lungtang bek ka ki sam hi. Tua in, Zomi ka it na ahi hi.\nZomi ka itna a Harmony theih nang, pil luat a kul kei hang, pilna ka ki sam aa, theih luat a kul kei hang, ka theih a kul hi. Ciim luat a ki sap kei hang, ka ciim kul hi. Pilna in, laitan pilna bek a hi kei aa, thulela pilna zong ka ki tang sam hi. Doctor khempeuh in, Doctor a ngah nang, lai a theih uh kul in, lai a pil uh zong a kul kha ding hi. Lai pil khem peuh, mipil a hi kei aa, Doctor khem peuh, Medical Doctor a hi kei hi. Tua mah bang in, Minam Doctor zong a hi gai tuan kei uh hi. A hi zong in, a mau Fields ciat vuah, Expert a hi pah uh hi. Tua a hih man in, zahtaak huai mithupi te ahi uh hi. I Zomi Doctor khem peuh zahtaakna ka pia hi. Zomi ong tawisang khem peuh tung ka kipaak hi.\nZomi it khem peuh lai na pil lo’ uh in, lai pil lo’ khem peuh zong, mi pil lo’ a hi tuan kei hi. Edison Thomas, Elva pen, lai hai mahmah khat hi in, leitung bup Scientist mipil pi khat a hi ngei aa, a min a nungta tawntung hi. Tua a hih man in, Zomi it peuh mah in, Dr. etc cih bang tilte pua kha lo, Zomi it tampi te, i phawk khak lo’ ding pelmawh a thupi ding hi. Tua in, i Zomi itna taktak ahi hi.\nZomi it tektek khentel kik leng, namdang te tawh kizopna lam sem(Zomi te vai ah), Zomi Politicians te role a ki hel lo’ in, minam picing kipawlna a hi kei ding hi. Minam itna hang in, mat le hen thuak, nuntakna piakhia ngeingau keei uh hi. Bang hang hiam, Zomi a minam a itna hang bek in, hih bang a tawsawn zo ding hi. Zomi it, Zomi Politicians khem peuh kong it phadiak hi. Ka nuntakna ah, lamlak aksi na hi tawntung ding hi. Zomi khangthak sung ah zong, Zomi Politicians tampi ong om lai ta hen. Bang hang, Zomi ka it man hi.\nZomi leh Zomi kizopna, Zomi Society sung ah zong, Political Concepts a ki tangsam khol lo, nasep ding tampi mah a om aa, tua te, i sep zawh nang, sum le pai, neih le lamh, “Title” tampi te kisam masa, thupi masa kha ding hi. Tua te bek mah, mit muh tung tham pan, minam etpi theih tungtham kivakna or siamna ana hi zel hi. Zomi kipawlna makai khempeuh tung lungdamna lian mahmah hi. No mau hang in, ka tun nana ah, ka pawl, ka lawm ding a na nei ka hi bek hi. Zomi innkuan kipawlna khempeuh tung lungdam hi. Bang hang, Zomi ka it man hi.\nZomi it khem peuh aa ding, i role tek, a thupi aa, a hi zong in, Minam khat gam khat, kiukna khat peuh mah tawh a ki sawh kha ding limlim i hih leh, Political Concepts ong thupi kha ding hi. Kawlgam ah, Democracy i cih leh, Federal koi teng tung.? Zogam Zomi ten ong uk kei leh, koi ah, i Pinglong ? Zomi ten a uk ding i hih leh, koi ah Unity? Support?\nZomi makai picing, Pu Mang Tung Nung, Pu Khen Za Mung bang, Zomi Momno lai ah, pak bang hong palh in, gua bang ong hing lai ta hen.\nZomi makai Pu Cin Sian Thang le ZNC ong tha hat semsem lai ta hen. Zomi min pua kipawlna khem peuh, ong hat semsem ta hen. Zomi min pua mimal khem peuh, bulkim pilna in, ong lam sang mengmeng hen la, ong Harmony sak mengmeng ta hen. Hih teng khem peuh Zomi ka itna man bek ahi hi. Zomi ka hi aa, Zomi ka it hi. Nicholas Pau\nPrevious: Zomi leh Sila lungsim ~ Dal Sian Pau\nNext: Global Zomi Alliance (GZA) Committee 15 Member List Taangkona #1